Златаннинг вориси, янги Неймар ва Лэмпард болалари. 2019 йилдаги асосий кашфиётлар\nЧоршанба, 01 Январ\nЁш ва талантли футболчиларни барча яхши кўради. Айнан улар туфайли футбол келажагига оптимистик руҳда қараш мумкин. 2019 йилда Европа яшил майдонларида ўзини кўрсатган қуйидаги футболчилар 2020 йилда ҳам муваффақиятли ўйин кўрсатишда давом этишига шубҳа йўқ.\nЭрлинг Ҳоланд, 19 ёш («Зальцбург»/«Боруссия» Д)\nЗлатан Ибраҳимович фаолиятини якунлашга улгурмай, унга муносиб ворис етишиб чиқди. Тўғри, Швецияда эмас, қўшни Норвегияда. Бир йил муқаддам вояга етган Эрлинг Ҳоланд Австриянинг «Зальцбург» клуби билан шартнома имзолаганди. Унинг Чемпионлар лигасидаги дебюти ўта муваффақиятли кечди — Ҳоланд гуруҳ босқичидаги қаторасига 5та ўйинда гол урди ва бу борада Дель Пьеро, Неймар, Роналду ва Левандовски билан тенглашиб олди.\nВундеркинд барча жабҳаларда моҳир: баланд бўйли футболчининг тезлиги ҳам, техникаси ҳам яхши, майдонни кўриши ҳам. Уни қўлга киритиш учун «МЮ» ва «Ювентус» каби гигантлар кураш олиб боришди, жуда катта комиссия пули сўраган агент Мино Райола эса уларни қийин аҳволга тушириб қўйди. Ҳоланд олдида қийин танлов эди, «Юве» — суперклуб, Манчестерда эса футболчини «Мольде»далигида кашф қилган ватандоги Сульшер ишлайди.\nАммо янги йилни 19 ёшли форвард немис клубида бошлайдиган бўлди — австрияликлар ЕЧЛнинг гуруҳ босқичида қолиб кетишди ва норвегиялик футболчисини ҳақиқий ёш юлдузлар фабрикаси ҳисобланадиган Дортмунднинг «Боруссия» клубига бериб юборишди.\nЖоау Фелиш, 20 ёш («Бенфика»/«Атлетико»)\nЯнварь ойи бошида «Бенфика» бошқарувига 43 ёшли мутахассис Бруну Лажи келди. Унинг биринчи қарори 19 ёшли Жоау Фелишни асосий жамоада бошланғич таркибга қўйиш бўлди. Португалия футболининг янги юлдузи ишончни оқлади ва мавсумнинг иккинчи қисмини ҳаддан ташқари кучли ўтказди: «Спортинг» ва «Порту» каби асосий рақибларга қарши ўйинларда асосий футболчига айланди, Европа Лигасида «Айнтрахт» дарвозасига ҳет-трик йўллади ва катталар футболидаги биринчи мавсумида 20 гол урди. Ёзда «Атлетико» ҳеч иккиланмасдан Фелиш учун 126 миллион евро сарфлади (футболчи учун рақобат кучли эди) ва Симеоне жамоа ўйинини айнан унинг атрофида қуришга киришди.\nЛаутаро Мартинес, 22 ёш («Интер»)\nАргентинанинг «Расинг» клубининг собиқ тўпурари Италияга 2018 йил ёзида келганди, аммо у фақатгина 2019 йилнинг февралида, Мауро Икарди раҳбарият билан низолашиб қолгачгина «Интер»нинг асосий таркибига кира олди. Ёзда Мартинес Америка Кубогида Аргентина терма жамоаси сафидаги энг яхши футболчи бўлди. Италия А Сериясининг янги мавсумини эса Лаутаро «Интер»нинг асосий форварди сифатида бошлади. Антонио Конте бошқарувида янада очилган ҳужумчи Чемпионлар лигасида қаторасига тўрт ўйинда рақиблар дарвозасини ишғол этди ва «Интер» тарихидаги бундай натижа кўрсатган тўртинчи футболчига айланди (Креспо, Виери ва Это’одан кейин). Унга Европа грандлари, жумладан, «Камп Ноу»даги ўйинда ундан гол қабул қилиб олган «Барселона» жиддий қизиқа бошлади.\nРодриго, 18 ёш («Сантос»/«Реал»)\nИспанияга ёзда Бразилиядан келган Родриго тез орада икки нарсани исботлади: у — 2013 йилда Флорентино Перес қўлга кирита олмаган Неймардан кам эмас,; у 2018 йили Мадридга олиб келинган бошқа бир бразилиялик Винисиус Жуниордан яхшироқ. «Сантос»нинг собиқ футболчиси Ла Лигадаги илк голини дебют ўйинида, майдонга тушишидан бир дақиқа ўтар-ўтмас нишонлашга мушарраф бўлди. Чемпионлар лигасида «Галатасарой»га қарши сафар ўйинида эса у ҳет-трикни расмийлаштирди. Ноябрь ойида у биринчи марта Бразилия миллий жамоасига чақирилди, ҳолбуки у ҳали 19 ёшга ҳам тўлмади.\nАнсу Фати, 17 ёш («Барселона»)\nАвгуст-сентябрь ойларида Эрнесто Вальверде ҳужум чизиғидаги асосий футболчилар жароҳат олиб сафдан чиққан вақтда асосий таркибга 16 ёшли Ансу Фатини чақиришга мажбур бўлганди. Барчаси кутилганидан аъло бўлди: «Осасуна» билан ўйинда Фати гол урди ва Ла Лига тарихидаги энг ёш гол урган футболчилар рўйхатида учинчи бўлди. Икки ҳафта ўтиб «Барселона» тарбияланувчиси бошланғич таркибда биринчи ўйинини ўтказди ва бир гол уриб, бир голга пас берди. Фахрий ҳужумчилар жароҳатини тузатиб сафга қайтгач, Фати яна ўринбосарлар таркибига қайтди, аммо Вальверде уни вақти вақти билан асосий таркиб заявкасига киритиб турибди.\nБу вундеркинднинг келажаги ҳақида гапиришга ҳали эрта, у ҳали жуда ёш ва ҳали жуда кўп нарса ўзгариб кетиши мумкин. Ҳозирда у ҳақида аниқ айтиш мумкин бўлган гап – унинг техник имкониятлари етакчи футболчи бўлиб етишиши учун етарли. У тўп билан ажойиб ҳаракатлана олади, бир лаҳзада юқори тезлик олиши мумкин, бўш ҳудудларга очилишни билади ва корпус билан яхши ишлайди. Катталар футболида у кутилмаган ҳаракатлари билан барчани ҳайрон қолдирди, «Валенсия» билан ўйинда у дриблинглари билан Васснинг бошини айлантириб ташлади, «Осасуна» билан ўйинда қанотдан узатилган тўпга рақиб жарима майдони марказида очилди (буни ҳеч ким кутмаганди) ва боши билан гол урди, «Интер»га қарши ўйинда узоқ масофадан зарба бериб ғалаба голига муаллифлик қилди. Умуман, унда топ-футболчиларга хос барча хислатлар мужассам.\nМинамино, 24 ёш («Зальцбург»/«Ливерпуль»)\nМавсум кашфиёти бўлган «Зальцбург» клуби яна бир истиқболли ҳужумчини жаҳон футболига кўз-кўз қилди. Такуми Минамино – аввалига марказий ҳужумчи бўлган ушбу япониялик иқтидор «Зальцбург»даги прессинг мактабида пишди ва қанотлардан марказга тўп билан ёриб ўтишни ўрганди. Чемпионлар лигасида ўз жамоасига қарши ўйинларда уни диққат билан кузатган Юрген Клопп эса унда иккинчи Фирминьони кўрди ва ҳаялламасдан уни арзимаган пул эвазига (унинг шартномасида 7,25 млн фунт миқдоридаги товон пули кўрсатилганди) Англияга олиб келди.\nЎзбек футболи мухлисларига 2010 йил Тошкентда ўтказилган ўсмирлар ўртасидаги Осиё чемпионати орқали таниш бўлган бу футболчи (ўшанда у турнир тўпурари бўлганди) кейинроқ 2012 йилда «Сересо Осака» клубида катталар футболидаги фаолиятини бошлади, Японияда мавсумнинг энг яхши ёш футболчиси бўлди, 2015 йилда эса «Ред Булл Зальцбург»га келиб, бу ерда 4 йил мобайнида 199 ўйинда майдонга тушди ва 64 голга муаллифлик қилди.\nЖорий мавсум Такуми учун ҳар қачонгидан омадли кечмоқда, Австрияда мавсумнинг биринчи қисмида у 14 ўйинда 5 гол уриб, 5 голга ҳаммуаллифлик қилди, Чемпионлар лигасида 6 ўйинда 2 гол уриб, 3 марта шерикларини голли узатма билан таъминлади.\nУмуман, мерсисайдликлар уни 2013 йилда, Япониядалигидаёқ кузата бошлаган, Юрген Клоппнинг австрияликлар клуби билан яқин алоқалари бу трансфер ниҳоят амалга ошишига туртки бўлган.\nТакуми – тезкор ва жуда ақлли футболчи, у ҳамиша керакли жойда пайдо бўлади. Қолаверса, у жасур, яккакурашлардан қочмайди ҳамда тўп билан жуда яхши муомала қилади, тўпсиз ҳаракатланишда ҳам майдондаги энг яхшилардан бири бўлади – ҳақиқий жамоавий футболчи. У жамоадошлари учун ҳар қандай ишга тайёр.\nАльфонсо Дэвис, 19 ёш («Бавария»)\nКанадиялик футболчи ўтган йилнинг январида «Бавария»га қўшилганидаёқ у келажакда Фрэнк Рибери ва Арьен Роббенга муносиб ўринбосар бўлиши учун олиб келинганини айтишганди. Аммо жароҳатлар туфайли Нико Ковач номинал вингер бўлган футболчини чап қанот ҳимоячиси позициясига қўйишга мажбур бўлди, Дэвис эса топшириқни аъло даражада уддалади. Жорий мавсумда Бундеслигада ҳеч бир футболчи у каби кўп тўпни олиб қўймаган. Альфонсо ҳозирча асосий таркибнинг ажралмас футболчисига айлана олмади, аммо у жамоа билан илк титулларини қўлга киритиб улгурди.\nСкотт Мактоминей, 23 ёш («Манчестер Юнайтед»)\nМактоминей фамилияси аввал ҳам «Юнайтед» фанатлари орасида муҳокама қилинган, аммо жорий мавсумга қадар унинг жамоага фойдаси қанчалик улканлиги ҳақида гапиришмасди. Оле-Гуннар Сульшер 23 ёшли яримҳимоячини алмаштириб бўлмас деб атади. У Поль Погбанинг йўқлигини билинтирмади ва жамоанинг асосий етакчисига айланди. Ўтган мавсум билан таққослаганда Мактоминей барча асосий кўрсаткичлар бўйича статистикасини яхшилади: тўпни олиб қўйиш (бир ўйинга ўртача 1 ўрнига 2,4), зарба беришдан аввалги пас (0,1 ўрнига 0,9) ва муваффақиятли алдаб ўтишлар (0,1 ўрнига 1,5 ).\nДани Ольмо, 21 ёш («Динамо» Загреб)\nИспаниялик бу футболчи ноодатий карьерага эга. «Эспаньол» ва «Барселона» клублари академияларидаги таҳсилдан кейин у ўйин амалиётига эга бўлиш учун 2014 йилда Загребнинг «Динамо» клубига йўл олган. Техникаси кучли, юқори тезликка ва кучли зарбага эга бўлган бу яримҳимоячи 2018 йилда Хорватиянинг энг яхши футболчиси сифатида эътироф этилганди. Жорий мавсумда эса у ўзини жаҳонга танитди, ЕЧЛ гуруҳ босқичида «Сити» дарвозасига йўллаган голидан кейин уни топ-клублар кўз остига олиб қўйди, қолаверса Испания терма жамоасига илк марта чақирув олди. Хорватия чемпионатида 8 ўйинда 2 гол ва 3 голли узатмага, Чемпионлар лигасида эса 5 гол ва 4 голли узатмага (саралаш босқичи қўшиб ҳисобланганда) муаллифлик қилган футболчи йил якунларига кўра Хорватия чемпионатидаги энг яхши ёш футболчи ва энг яхши футболчи сифатида тақдирланди. Бу мавсум у Хорватияда сўнгги мавсумни ўтказаётгани аниқ, умуман у қишдаёқ клубини алмаштириши мумкин - унга «Атлетико», «Барселона», «Арсенал» ва «Тоттенҳэм» каби жиддий клублар қизиқишмоқда.\nОльмонинг трансфер қиймати transfermarkt.de порталига кўра 30 млн еврога баҳоланган.\nЛэмпард болалари: Абраҳам (22 ёш), Томори (22 ёш), Маунт (20 ёш)\nОдатда футболчи сифатида муваффақият қозонганларнинг мураббийлик фаолияти кўнгилдагидек кечмайди. Лэмпард эса қийин дамларни бошдан кечираётган, трансферлар тақиқига учраган «Челси» бошқарувига келишдан чўчимади. Лондон клуби ўз ички ресурсларидан фойдаланган ҳолда барчани ҳайратга солиб, асосан ёшлардан иборат таркиб билан АПЛнинг кучли тўртлигидан муқим ўрин эгаллади ҳамда ЕЧЛда плей-оффга чиқди. 2019 йилда Лэмпарднинг обрўсига жиддий зарар етиши мумкин эди, аммо «Челси»нинг собиқ сардори вазиятдан омилкорлик билан чиқиб кетди.\nУнга бу борада қуйидаги футболчилар ёрдам беришди.\nМэйсон Маунт ўтган мавсумда ҳам Лэмпард қўли остида тўп сурган. «Дерби»да у асосий таркибга ўтказилган, у Чемпионшипда тўпурарлик салоҳиятини намойиш этмаган бўлсада, жамоанинг асосий футболчиларидан бирига айланганди. У жамоадошлари учун вазиятлар яратарди (ўртача ҳар ўйинга иккита зарбадан олдинги пас), узоқдан кучли зарбалар берарди, дриблинг ишлатиб тўпни олдинга олиб борар ва керакли жойларда керак вақтда очиларди. Лондонда ҳам шу ишни қилмоқда – фақат энди бошқа даражада. Маунтнинг асосий фазилати: жамоавий ҳаракатни аниқ англаш ва ақл билан бу ҳаракатга мослашиш. Уни чап қанот вингери сифатида ҳам, уч футболчидан иборат яримҳимоя чизиғининг чап қанотида ҳам майдонга тушириш мумкин, у бу ҳолатда ҳам асосий вингер Пулишичга халақит қилмайди. Англиялик футболчиларга хос бўлмаган талант: одатда англияликлар позиция танлашда тартибга амал қилишмайди. Аммо у тартибли ўйнашни Лэмпарддан ўрганган.\nЎтган мавсумда «Дерби Каунти»да Лэмпард қўли остида ўйнаган яна бир футболчи, 21 ёшли Фикайо Томори марказий ҳимоядаги ҳаракатлари билан жамоанинг энг яхши футболчиси сифатида тан олинганди. Кейин у Лэмпард билан бирга қадрдор «Челси»га қайтди ва Рюдигер жароҳат олган вақтда жамоа жонига оро кирди. У Зума билан жуфтликда катта ишларни бажармоқда: рақибни олдинроқда кутиб олади ва яккакурашларга киришади, тўпни ҳужум чизиғига етказиб беради. Аввал жамоада бу вазифани Зума бажарар эди – аммо унинг доимий хатолари Лэмпардни бошқа вариант излашга ундади. Томори қийин вазифани уддалади ва Зума энди энг охирги ҳимоячи ролини бажаришга ўтди.\nТомори ҳимоячилар ўртасида рақибдан тўпни олиб қўйиш борасида иккинчи энг яхши кўрсаткични (ҳар ўйинда ўртача 2,3 марта) қайд этмоқда ва ҳимоячилар орасида энг кўп пас бераётган футболчи бўлмоқда (ҳар ўйинда ўртача 79,5). Ноябрь ойида бу ёш футболчи миллий жамоада дебют қилди, декабрда клуб билан янги беш йиллик шартномага имзо чекди.\nТэмми Абраҳам ҳам ўтган мавсумда Чемпионшипда эди. Натижаси: 25 гол, 3 ассист ва ўртача 112 дақиқада битта самарали ҳаракат. АПЛда эса у янада камроқ вақт ичида кўпроқ натижага эришмоқда: 94 дақиқада битта гол ёки голли пас. Аммо сермаҳсуллик – Абраҳамга баҳо беришнинг ягона кўрсаткичи эмас. Унга ҳужумларни якунлашда бўйи баландлиги ҳам устунлик беради (айниқса бош билан ўйнашда). Қолаверса, у топ-ҳужумчи учун керак бўлган бошқа функцияларни ҳам бажармоқда: яхши очилади, ҳужум вақтида ҳимоячиларни олиб кетиб, уларни тўп билан ҳаракатланаётган футболчи «йўлидан олади». Унинг баланд бўйи «Челси» қанотдан узатмалар ошириш орқали ҳам ҳужумни ривожлантириш имкониятини тақдим этади, аммо унинг энг яхши хусусияти вертикал паслар узатилганида офсайд чизиғида очилишдир. Универсаллиги уни жамоанинг алмаштириб бўлмас ҳужумчисига айлантирган: Жиру ёки Батшуайи майдонда у қилаётган ишларнинг фақат бир қисминигина бажариши мумкин.\nРодриго Ансу Фати Эрлинг Ҳоланд Такуми Минамино


UFF.uz'да Саломон Калу Кот-д’Ивуар терма жамоасига қайтди\nСаломон Калу Кот-д’Ивуар терма жамоасига қайтди\nЯнгиликлар » ЕВРОПА «Герта» ҳужумчиси Саломон Калу Кот-д’Ивуар терма жамоасига қайтди. Ҳужумчи ўтган йили термадаги фаолиятини якунлаганини маълум қилган эди. Терма жамоа бош мураббийи Марк Вилмотс 31 ёшли ҳужумчини мамлакат шаънини ҳимоя қилишда давом этишга кўндира олган. Калу терма жамоа таркибига қайтгани Кот-д’Ивуар футбол федерацияси расмий сайтида маълум қилинган.Калу 2007 йилдан буён терма жамоа шарафини ҳимоя қила бошлаган эди. Унинг ҳисобида 88 ўйинда киритилган 28 та гол бор. Манба: www.championat.com Ўқилган: 1092. Фикрлар: 0.\nСана: 19.05.2017 16:24.\nQalampir.uz — Ҳақиқат аччиқ бўлади Эркин Ғайбуллаев\nMaydonda faqat mardlar kuch sinashadi ManUtd.Uz


WSJ: АҚШнинг олий маълумотли аёллари она бўлишни исташмоқда\n14:01 / 08.05.2015 1570\nАҚШнинг олий маълумотли аёллари орасида она бўлишни истаётганлари кўпаймоқда. Бу борада Pew Research Center маркази томонидан ўтказилган тадқиқот натижалари The Wall Street Journal газетасида эълон қилинди.\nЭкспертларнинг аниқлашича, 2014 йилда 40-44 ёшли олий маълумотли аёлларнинг америкалик аёлларнинг 22 фоизи фарзандсиз бўлган. 1994 йилда бу кўрсаткич 30 фоизга тенг бўлган.\nШунингдек, илмий даражага эга 40-44 ёшли аёллар орасида бир нафар фарзанд тарбиялаётганлари 23 фоизга тушган (1994 йилда – 28 фоиз). Учта ва ундан ортиқ фарзандга эга аёллар улуши 22 фоиздан 27 фоизга ўсган.


hidoyat.uz – “Мовароуннаҳр” нашриётининг сайти - САРИМСОҚПИЁЗ\nСаримсоқпиёз энг кучли табиий антибиотик ҳисобланади. У бир вақтнинг ўзида ҳам бактериялар, ҳам вирусларни йўқ қилишда ишлатилиши мумкин. Айниқса, сутда чала пиширилган саримсоқпиёзга сариёғ ва асал солиб ичилса, қуруқ йўтал хуружини йўқ қилади. Шунингдек, у қон босимини туширишда ҳам фойдали.\nҲозирги даврда саримсоқпиёзнинг антибактериал хусусияти 23 хил турдаги бактерияларда синаб кўрилган. У стафилококк, стрептококк, сальмонеллёз, ич терлама ва паратиф касаллиги бактерияларини, бўғма таёқчасини ўлдириб, сил таёқчасининг ривожланишини секинлаштиради. Меъда-ичак тизими яра касалликларида хом саримсоқпиёз истеъмол қилиш тавсия этилмайди. Аммо меъда яраси ривожланишига сабабчи бўладиган бактерияни даволашда самарали таъсир кўрсатганлиги сабабли бундай беморлар саримсоқпиёзни чала пишириб истеъмол қилиши мумкин.\nСаримсоқ қайнатмаси бўғилган овозни очади. Оғиз чайқалса, тиш оғриғи тўхтайди, сурункали йўтал ва астмага ҳам даводир. Қорин дам бўлганида у зайтун билан қайнатиб ичилади. Нафас йўллари шамоллашида, нафас қисишида, безгак, ичбуруғ касалликларида ишлатилади. Саримсоқ қон томирларини кенгайтириш билан бирга организмни юқумли касалликлардан муҳофаза қилишда катта аҳамиятга эга.\nCаримсоқ қулоқ, томоқ оғриғида, мигрень, гипертония, дизентерия, юрак инфаркти, гепатит, ларингит, бронхиал астма, кўк йўтални даволашда истеъмол қилинади.\nСаримсоқни анжир барги ва зира суви билан қўшиб илон ва қовоқари чаққан жойга қўйилса, фойда қилади. Бундан ташқари, саримсоқ соч тўкилишини олдини олишда ҳам фойдали. Шунингдек, майдалаб эзилган саримсоқни докага ўраб ярага боғлаб қўйилса, уч-тўрт кундан сўнг яра йиринглардан тозаланиб, бита бошлайди .\nИлмий тиббиётда саримсоқпиёздан тайёрланган дори воситалари (настойка, аллисат, аллифид) ичак фаолияти заифлашганда, гипертония касаллигида даво сифатида қўлланилади. Қадимги юнон файласуфи Пифагорнинг ёзишича, саримсоқ барча сабзавотларнинг қиролидир. Диоскирид уни заҳар тафтини оладиган энг кучли восита сифатида қўллаган бўлса, Арасту қутуришга қарши фойдаланишни тавсия этган. Гиппократ саримсоқни пешоб ҳайдовчи ва балғам кўчирувчи дори сифатида ишлатган.\n973 марта ўқилган.


Олимлар Венерада яна бир ҳаёт аломатларини аниқлади - Daryo\n21:23, 19.10.2020 14573\nОлимлар Венерада яна бир ҳаёт аломатларини аниқлади\nОлимлар Венера атмосферасида ҳаёт аломатлари борлигини исботлашга хизмат қиладиган оддий глицин аминокислотасини аниқлади. Бу ҳақда Миднапур коллежи ва Ҳиндистон космик физика маркази олимлари томонидан эълон қилинган мақолада сўз боради.\n«Унинг аниқланиши пребиотик молекулаларининг Венера атмосферасида шаклланиш механизмини тушунишга ёрдам бериши мумкин. Венера атмосферасининг юқори қатламлари Ерда бундан миллиардлаб йиллар олдин амалга оширилган биологик усулдан ўтиши мумкин», — дейилади тадқиқотда.\nМақолада ёзилишича, аминокислоталар ҳаётнинг пайдо бўлишига олиб келадиган асосий бирикма ҳисобланади. Глицин эса ҳайвонлар оқсилида тез-тез учраб туради. У организмларда табиий усулда пайдо бўлади ва бошқа биологик бирикмалар ва оқсилларнинг яратилишига муҳим роль ўйнайди.\nШу билан бирга, олимларнинг таъкидлашича, аниқланган глицин бу — сайёрада ҳаёт мавжудлигининг аниқ исботи эмас ва у Венерада Ердагидан кўра бошқача усулда пайдо бўлиши ҳам мумкин.\nЭслатиб ўтамиз, сентябрь ўрталарида Венера атмосферасида фосфиннинг (айрим тирик организмлар томонидан ишлаб чиқариладиган газ) аниқланиши гипотетик жиҳатдан Ердан бошқа сайёраларда ҳаёт борлигини қидириш учун кетган барча даврлар ичида энг муҳим ҳодиса дея эътироф этилганди.\nМавзуга доир: Венерада ҳаёт аломатлари аниқландими? Янги кашфиётни батафсил тушунтирамиз\n16:45 Бугун 1850\n16:18 Бугун 2796\n15:45 Бугун 7996\n15:17 Бугун 14285\n15:46, 21.01.2022 178307\n23:43, 21.01.2022 90477\n14:16, 22.01.2022 80178\n15:58, 21.01.2022 69281


Сохта салафийлик ислом уммати учун энг хатарли иллатдир - Fitrat.uz\nБош саҳифа / Мақолалар / Сохта салафийлик ислом уммати учун энг хатарли иллатдир\nFevral 5, 2020\tСохта салафийлик ислом уммати учун энг хатарли иллатдирda fikr bildirishni o'chirish 28 Кўришлар\nعَنْ عَبْدِ اللَّهِ بن مسعود رَضِيَ اللَّهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: خَيْرُ النَّاسِ قَرْنِي، ثُمَّ الَّذِينَ يَلُونَهُمْ، ثُمَّ الَّذِينَ يَلُونَهُمْ، ثُمَّ يَجِيءُ أَقْوَامٌ تَسْبِقُ شَهَادَةُ أَحَدِهِمْ يَمِينَهُ، وَيَمِينُهُ شَهَادَتَهُ\n(رواه الامام البخاري والامام مسلم)\nАбдуллоҳ ибн Масъуд разияллоҳу анҳудан ривоят қилинади: Набий саллаллоҳу алайҳи васаллам шундай дедилар: “Энг яхши давр менинг даврим, сўнг уларга яқин бўлган, сўнг уларга яқин бўлган даврлардир. Сўнгра шундай инсонлар келадики, уларнинг гувоҳликлари қасамларидан, қасамлари эса гувоҳликларидан ўзиб кетади” (Имом Бухорий ва Муслим ривоятлари).\nМазкур ҳадисга кўра, Ислом уламолари Муҳаммад саллаллоҳу алайҳи васаллам замонларида ва ундан кейинги икки даврда яшаган мусулмонларни “салафи солиҳ”, яъни, “солиҳ аждодлар” деб тавсифлайдилар. Улардан кейинги даврларда яшаган мусулмонларга нисбатан бу номлар қўлланилмайди.\nАҳли сунна вал-жамоа анъанасига кўра, салафи солиҳлар давридан кейин яшаган мусулмонлар “халафлар”, яъни “кейингилар” деб аталади. Халаф яъни, кейинги аср олимлари дарахт ўз илдизидан озиқлангани каби салафи солиҳларнинг қарашлари асосида шаклландилар.\nСўнгги йилларда “салаф солиҳларга эргашиш” шиорини ниқоб қилиб олган, мутаассиб кўринишдаги сохта салафийлар барча ақидавий ва ҳукмий масалаларни ҳижрий сананинг дастлабки уч асрига мувофиқ равишда ҳаётга татбиқ этишни тарғиб қилсаларда аслида, уларнинг қарашлари асосан 18-асрнинг ўрталарида яшаб ўтган наждлик Муҳаммад ибн Абдулваҳҳобнинг мутаассибона ғоялари устига қурилгандир. Муҳаммад ибн Абдулваҳҳобнинг қарашлари эса Ислом динида биринчи бўлинишга сабаб бўлган Хаворижлар ақидаси билан йўғирилган.\nБу оқим аъзолари диний масаланинг ечимини топишда фақат оят ёки ҳадисни узуқ-юлуқ ҳолда келтириб, унга юзаки ёндашиб, гўё муаммога жавоб топган бўлади. Уларнинг бу услуби авом халққа осон тушунилгандек, гўё тўғридек туюлади. Шу йўл билан ҳам улар ўз тарафдорлари сонини кўпайтиришга уринади.\nСалафийлик ғояси тарафдорларининг асосий мақсадлари Қуръон ва суннатни ўзларича маҳкам тутиш ва қарийб 13 асрдирки Ислом умматининг бирдамлигини таъминлаб келаётган фиқҳий мазҳабларни йўқ қилиб, уларни илдизи билан қўпориб ташлашдан иборат. Уларнинг даъвосига кўра, гўё мусулмонларнинг ихтилофдан нажот топиши фақат Қуръон ва ҳадисни қаттиқ ушлаш билан бўлади, мазҳаблар мавжуд бўлар экан, Қуръон ва ҳадисни маҳкам ушлаш амри маҳол эмиш.\nГўёки бу билан улар Қуръон ва суннатни маҳкам тутишмоқда-ю, бутун уммат эътироф этган ва авлги 3 асрда яшаб ўтган мазҳаб бошилар уни маҳкам тутишмагани иддао қилишларини англаш қийин эмас.\nВоқеъликда эса, улар мазҳаблар орасидаги жузъий ихтилофларни қоралаган ҳолда, ҳаммани мазҳабни ташлашга ҳамда Қуръон ва ҳадисларни ўрганиб, тушунганича уларга амал қилишга, бошқача қилиб айтганда, ҳаммани ўзи ижтиҳод қилишга чақирадилар. Бу эса, шубҳасиз, янада ихтилофлар ва қарама-қарши фикрларнинг кўпайишига олиб келади. Агар мазҳаблар орасидаги ихтилофлар маълум чегара билан чекланган бўлса, мазҳабсизликнинг бу даъвати эса чексиз ихтилофларга сабаб бўлади ва мусулмонлар ҳаётида даҳшатли фалокатларни келтириб чиқаради.\nШу ўринда айтиб ўтиш лозимки, фиқҳий мазҳаблар орасидаги жузъий ихтилофлар саҳобалар ва тобеинлар орасида мавжуд бўлган ихтилофлар таъсирида юзага келган. Расулуллоҳ саллаллоҳу алайҳи васаллам эса:\nяъни “Саҳобаларимнинг ихтилофи сизлар учун раҳматдир”, – деб марҳамат қилганлар (Имом Байҳақий, Имом Табароний ва Имом Дайламий ривоят қилишган).\nҚолаверса, асрлар давомида барча мусулмонлар амал қилиб келган анъанавий мазҳабларни ва унга эргашган мўмин-мусулмонларни адашганлик ва залолатда айблашнинг ўзи улкан бўхтондир. Бу Пайғамбар саллаллоҳу алайҳи васалламнинг суннатига ҳам тўғри келмайди. Зеро у Зот:\nرواه الامام ابن ماجه والامام الطبراني\nяъни “Аллоҳ умматимни бирор залолатга жамламас”, – дея марҳамат қилганлар (Имом ибн Можа ва Имом Табароний ривоятлари). Машҳур саҳоба Абдуллоҳ ибн Масъуд разияллоҳу анҳу шундай дейдилар:\n(رواه الامام أحمد)\nяъни: “Мусулмонлар яхши деб билган нарса Аллоҳнинг ҳузуруда ҳам яхшидир” (Имом Аҳмад ривоятлари).\nСохта салафийлар дунёнинг каерига бормасин, мусулмонлар орасида тушунмовчиликлар, ихтилофлар ва ташвишлар авж олади. Бугунги кунда уларнинг ахли сунна вал-жамоадан оғишганлиги, улар на сахобалар ва на тобеъинлар йулидан юрмаётганлари ўз исботини топиб улгурган. Кўплаб уламолар томонидан уларнинг бузғунчи ғояларига нисбатан илмий раддиялар эълон қилинган. Жумладан ХIХ асрда яшаб, ижод этган машҳур ҳиндистонлик олим Муҳаммад Сиддиқ Ҳасан ал-Қанужий (1832-1890) сохта салафийлар ҳақида фикр билдириб, шундай дейди: “Ҳозирги кунда бир риёкор ва шуҳратпараст гуруҳ пайдо бўлган бўлиб, улар Қуръон ва ҳадисни билиш ва унга амал қилишни даъво қилмоқда… Ажабланарлиси шундаки, улар ўзларини энг ихлосли ва энг тақводор, деб бошқаларни мушриклар деб номламоқда. Улар энг мутаассиб ва динда ғулувга кетган кишилардир. Бу диндан эмас, балки Ер юзида тарқалган фитна ва катта фасоддир” (“Тақлиду-л-аимма” 16-17 бетлар].\nЎтган асримизнинг кўзга кўринган етук алломалардан бири марҳум Шайх Муҳаммад Саид Рамазон Бутий раҳимаҳуллоҳ ўзларининг “салафийлар” деб атаётганларга раддия сифатида “Салафийлик исломий мазҳаб эмас, балки у муборак давр босқичидир” номли асарларида жумладан шундай дейдилар: “Ислом динининг ўтаган ўн тўрт асрлик тарихи давомида бирор мўътабар имом ёки уламодан эшитмаганмизки, мусулмонларнинг ҳидоятда бўлишларининг ҳужжати “салафийлар” деб номлаган гуруҳга мансуб бўлиш ҳисобланса. Балки, “салафийлик” деган гуруҳга мансуб бўлишнинг ўзи айни бидъатдир” (231-232-бетлар).\nХулоса қилиб айтганда ота-боболаримиз, минг йиллик муъмин-мусулмонлар барчаси аҳли сунна вал-жамоа таълимотида бўлиб келишган. Бирок, йигирманчи мелодий асрнинг ўрталарига келиб, аҳли сунна вал-жамоадан оғишган ваҳҳобийлик оқими тизимидан сизиб, янги ва сохта салафийлик юзага келди. Асрлар давомида Ислом уламолари томонидан ёзилган асарлар ва орттирилган малака, эришилган ютуқларни рад этиб, фақатгина “салафи солиҳлар” даврини эътиборга олиш даъвосида бўлиш сохта салафийликнинг тор моҳиятини намоён этади.\nБугунги кунимизда юртдошларимиз ичида ҳали ҳам билиб-билмай сохта салафийларнинг асоссиз даъволарининг таъсирида юрган кишиларнинг мавжуд эканлиги ушбу тоифанинг илдизларини ўрганиб, унинг асл моҳиятини очиб бериш, уни одамларга, халқимизга тўғри тушунтириб бериш долзарб эканлигини билдирмоқда. Айниқса, бизнинг энг асосий вазифамиз ёшларни бундай сохта салафийлар домига тушиб қолишдан асрашимиз ва бунинг учун эса доим огоҳлик билан уларга қарши илмий раддиялар бериб боришимиз керак бўлади.\nАввалги «Мазҳаблар бирлик рамзи» – Шавкат домла (Видео)\nКейинги ЗИКР НАЖОТДИР\nЎзингизни ҳам, болангизни ҳам асранг!


Улар қўрқиб ўтиришибди – Украина вазири Россияга “вызов” ташлади | Qalampir.uz\nУлар қўрқиб ўтиришибди – Украина вазири Россияга “вызов” ташлади\nОлам\t19 Апрель 14:59 13559\nУкраина Бош вазир ўринбосари – Украинанинг вақтинча оккупация қилинган ҳудудлари бўйича вазир Алексей Резников Донбасс бўйича уч томонлама алоқа гуруҳига кирувчи Россия делегацияси ушбу масала юзасидан аниқ шахсий фикрга эга эмаслиги ва “қўрқиб ўтиргани”ни таъкидламоқда. Бу ҳақда РИА Новости хабар берди.\n“Минскдаги уч томонлама алоқа гуруҳи ҳақида айтадиган бўлсак, барчаси оддий. Аммо, афсуски, ҳозирча Россиянинг маълум қарашларига кўра, улар музокарачилар юборилмаган. Улар субъектив эмас, шахсий позицияга эга эмас, Россия вакилларида ўз позицияларини билдириш учун биронта ҳаракат йўқ. Улар доимо берилаётган саволларга тўғри жавоб беришдан қочишади, сабаби шахсий фикри йўқ. Улар қўрқиб ўтиришибди, барчаси маълум”, деган Резников “Украина 24” телеканалига берган интервюсида.\nРезниковнинг сўзларига кўра, Россия музокаралар мобайнида ўзининг қайси тарафда эканлигини аниқлаб олиши лозим.\n“Шу сабабли қарор қабул қилинаётган пайтда Россия ҳақиқатан музокараларга қизиқиш билдирса, бунга аниқлик киритиши керак. Музокараларда ўз шахсий фикрига эга ягона инсон бу Россия Президенти (Владимир – таҳр.) Путиннинг “Норманд шакли”даги сиёсий маслаҳатлар бўйича вакили”, деган Бош вазир ўринбосари.\nМаълумот учун, расмий Москва ва Киев орасидаги муносабатлар Данбассда сепаратистик ҳаракатларнинг авж олиши ва Россия томонидан қўлланиши ҳамда Қримнинг аннексия қилиниши ортидан совуқлашди. Украина ҳукумати ва Ғарб давлатлари бир неча бор Россияни Украина ички ишларига аралашишда айбламоқда. Москва эса бу айбларни инкор қилиб, Украина ички можароларига аралашадиган давлат эмаслигини, шунингдек Киев сиёсий ва иқтисодий инқирозни тезроқ бартараф этса, бундан Россия фақатгина хурсанд бўлишини таъкидлайди.\nЭслатиб ўтамиз, Россия Федерацияси Президентининг матбуот котиби Дмитрий Песков Россия можаро иштирокчиси бўлмай туриб, Донбассдаги сулҳни тўлиқ таъминлай олмаслигини, аммо ўз таъсиридан фойдаланиб, келишув амалга ошишига уринаётганини қўшимча қилди.


Октябрь-ноябрь ойларида энг кўп томошабин тўплаган фильмлар ТОП-5 талиги » PopCorn.uz - Шоу Бизнес олами хақиқати\nОктябрь-ноябрь ойларида энг кўп томошабин тўплаган фильмлар ТОП-5 талиги\nСана: 18.12.2014 1724\nСайтимиз узлуксиз равишда ўзбек кино ижодкорлари томонидан яратилаётган ва кўплаб томошабинларнинг назарига тушган фильмларнинг рейтингини тузиб келади.\nБугун ҳам октябрь-ноябрь ойларида Тошкент шаҳри кинотеатрларида энг кўп томошабин йиққан кинофильмлар ТОП-5 талигини эътиборингизга ҳавола этамиз. Эслатиб ўтиш жоиз, рейтингни тузишда пойтахтимиз кинотеатрларида сотилган чипталар маълумотлари асосида тузилган.\nРўйхатимизнинг 5-поғонасини мусиқали картина ҳисобланган "Катта ховли" фильми эгаллади. Ҳақиқий ўзбекона қадриятлар ва миллийлигимиз акс этган фильм ана шу давр мобайнида деярли 10 минг нафар томошабин эътиборида бўлган. Кўплаб санъаткорларимиз иштирокидаги фильмни ҳали томоша қилишга улгурмаган бўлсангиз, кинотеатрларга ташриф буюришингиз мумкин.\n4-ўрин "Ёмғир остида" номли картинага насиб этди. Қудратилла Дадажонов режиссёрлигидаги картининг бош мавзуси ишончдир. Бош қаҳрамонларни Юлдуз Ражабова ва Дониёр Ҳафизов гавдалантирган бу фильм 16 мингдан ортиқ томошабинга ҳавола этилган.\nРейтингимизнинг қоқ ўртаси бўлган 3-ўриндан "ФМ севги" картинаси жой олди. Рустам Саъдиев режиссёрлигидаги мелодраммада бош ролларни Йигитали Мамажонов ва Юлдуз Ражабова талқин этишган. Бу фильм 20 мингдан ортиқ томошабин тўплашга эришган.\n2-поғонадан "Салом группадагилар" фильми ўрин олди. Жасур Кенжаев, Шаҳзода Муҳаммедова ҳамда Адиз Ражабов каби маҳоратли актёрлар жамоаси ишланган картинадан 24 мингдан ортиқ кино ихлосмандлари баҳраманд бўлишган.\nВа ниҳоят, 1-ўрин! Олий поғона комедия жанридаги фильмга насиб этди. Жавлон Шодмоновнинг "Яна бошланди" картинаси октябрь ойида ҳам, нгоябрь ойида ҳам кетма-кет етакчи ўринни забт этган фильмдир. Кинода бош ролларни Муҳаммадисо Абдулхаиров ва Шукрулло Исроилов талқин этишган. Комедиядан 2 ой давомида 50 минг нафар томошабин баҳраманд бўлган.\nСайтимизни кузатиб боросангиз, январь ойида 2014-йилнинг энг кўп томошабин тўплаган картиналар рейтингини эътиборингизга ҳавола этамиз!\nemira 18 12 2014 13:15\nYana boshlandi komedik filmi 1- oringa loyiq.\noydin 18 12 2014 13:16\nfm sevgi filmi umuman yoqmadi\nshahrizoda 18 12 2014 13:17\n5ta filmga ham orinlar loyiq\nhusnora 18 12 2014 13:18\nYomgirlar ostida filmi juda manzur keldi. Balki qolgan filmlarni kormaganim uchundir


Гандбол. Ёшларимиз Қозоғистондаги мусобақада ғолиб бўлишди / Olamsport.com\n14:50Жошуа Пулевга қарши жанг Британияда ўтказилишини истамоқда\t0 14:39"Реал" 2020 йилнинг энг қиммат футбол клуби. "Ювентус" ТОП-10дан чиқиб кетди\t0 14:18Жастин Гэтжи: "Конорга қарши жанг қилишдан маъно йўқ"\t0 13:57Денис Истомин: Жокович томондаман. Мени ҳам айбланглар!\t0 13:36Конор Хабиб – Жастин жанги ғолиби билан тўқнаш келади\t0 13:15“Бавария” клуб рамзи туширилган ниқоблар сотувидан 250 минг евро ишлаб олди\t0 12:54Дунёнинг 405-ракеткаси бош совринга эга чиқди\t0 12:33Петра Прагадаги турнир ғолибасига айланди\t0 12:12Спортчилар ижтимоий тармоқларда\t0 11:48“Барселона” ва “Реал” бир футболчи учун курашади\t0 11:24Ўзбекистонда велоспортнинг BMX йўналиши бўйича трасса қурилиши бошланди\t0 11:00WBА президенти лавозимига қайта сайланди\t0 10:34Макгрегор чақирувини қабул қилди. У ўзи учун янги вазнда иштирок этиши мумкин\t2 10:05“Реал” Погба учун 4 футболчисини МЮга беришга тайёр 0 09:41Масвидал нима сабабдан Камару Усманга қарши жанг бекор бўлганини айтди\t0\n29 июн 06:59\nГандбол. Ёшларимиз Қозоғистондаги мусобақада ғолиб бўлишди\nТеглар : ГандболЎзбекистонҚозоғистон\nГандбол бўйича Ўзбекистон ёшлар ва ўсмирлар терма жамоаси аъзолари Қозоғистондаги «IHF Trophy CUP» мусобақасининг Марказий Осиё босқичида иштирок этишди.\nБир неча кун давом этган баҳслар якунига кўра, ўсмирларимиз (U-18) барча рақиблари устидан зафар қучиб, мусобақа ғолибига айланишди.\nСпортчиларимиз гуруҳ босқичида Тожикистон, Қирғизистон, Қозоғистон, Туркманистон терма жамоаларини мағлубиятга учратишди. Ҳал қилувчи финал босқичида мезбон – Қозоғистон терма жамоаси аъзоларини 36:26 ҳисобида мағлуб этиб, турнир ғолибига айланишди. Ушбу ғолиблик спортчиларимизга «IHF Trophy CUP» мусобақасининг Осиё босқичида иштирок этиш ҳуқуқини тақдим этди.\nТурнирда қатнашган U-19 терма жамоамиз ҳам гуруҳдаги барча рақибларини мағлубиятга учратиб, финал ўйинига йўл олганди. Афсуски, ҳал қилувчи баҳсда терма жамоамиз мезбонларга 25:27 ҳисобида имкониятни бой берди.


Саид Аҳмад. Бузоқ (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Бузоқ (ҳажвия)\nСаид Аҳмад. Бузоқ (ҳажвия)\n(А. Қаҳҳорнинг ғазабига учраган ҳикоя)\nСотимжонни кўрмаганимга роппа-роса йигирма саккиз йил бўпти. Ўрта мактабни битирганимизда иккаламиз ҳам ўн еттида эдик.\nИттифоқо уни шу бугун учратиб қолдим. Семириб кетибди, негадир лабидан, оғзидан эски хурмачанинг иси келади.\nБундан йигирма саккиз йил олдин унинг қанақалигини айтиб берай.\nБиринчи синфдан то ўнинчигача Сотимжон билан ёнма-ён туриб ўқиганмиз. Тўғрисини айтсам, у ўлгудек ношуд, йўлини топиб юролмайдиганлардан эди. Математика дарсида масалани мен ечиб берардим. Расм дарсида-ку, шарманда бўларди. Ўрдакнинг суратини ишласа, лайлакка ўхшаб қоларди. Майли, буларни ҳам гапирмай қўяқолай. Унинг антиқа бир қилиғи бор эди. То ўрта мактабни битиргунимизча ҳам у онасини эмарди.\nКатта танаффусда ҳамма буфетга кириб кетса, у уйига чопарди. Онасини миқиллатиб тўйиб эмиб, яна чопиб қайтиб келарди.\nМабодо онаси тўйгами, азагами кетган бўлса, ўшаққа бориб йўлакка чақиртирарди, эшик орқасида тикка турганча эмиб, яна бўталокдек ўйнаб кетарди.\nСотимжоннинг дадаси у еттига кирганда ўлган эди. Ёлғиз қўл она, тирикчилик экан, анча қийналиб қолади-ю, орадан уч йил ўтказиб бошқа эрга тегади. Унчалик катта тўй бўлиб, сурнай чалинмаса ҳам, ҳарқалай одамлар келишган, яллачилар қўшиқ айтишган эди. Тўй тугаб, келин чимилдиққа кирган эди. Биз билан раққосани томоша қилиб турган Сотимжон хумор қилиб, бирдан ўзини чимилдиққа уради. Куёв олдида уялиб ўтирган онасига ҳиқиллаб, куёвнинг энсасини қотириб, тўйиб эмиб олади.\nЕттинчини битирганимизда бутун синфимиз билан болалар оромгоҳига юборишган. У пайтларда болалар оромгоҳларида жуда қаттиқ интизом бор эди, болаларни ташқарига чиқаришмасди. Сотимжон бир кундаёқ озиб чўп бўлиб қолди. Онасига одам юбордик. Келиб эмизиб кетди. Шундан кейин бечора она ҳар куни келиб завтрак ва тушлик олдидан эмизиб, хотиржам уйига кетадиган бўлди.\nМана, орадан қанча вақт ўтиб кетди. Бу орада қанча воқеалар бўлди. Йигирма саккиз йил деганда уни энди учратдим.\nРайон ветеринария участкасига ишга ўтдим-у «Илғор» колхозидаги мол фермасида иккита сигир ҳаром ўлибди, деб эшитиб, акт тузгани бордим.\nБуни қарангки, Сотимжон шу ерда ферма мудири экан. Қучоқлашиб кўришдик. Ҳатто, ўпишдик ҳам. Ўпишганда лабидан, мўйлабидан ҳали ҳам эски хурмачанинг иси келарди.\nОнасини сўрадим. Бечора бундан ўн бир йил олдин қазо қилган экан.\nЭнди иш тўғрисида гап кетди. Ферма ходимларини чақириб, иккала сигирнинг қанақа қилиб ўлганини суриштирдим.\n— Бири анчадан бери касал эди. Қариб қолганди-да, — дейишди. — Аммо говмуш ўладиган эмасди. Мана, мудиримиз Сотимжон акамиздан сўранг, яхши говмуш эди. Сотимжон акамиз фақат шу говмушнинг сутини ичардилар.\nУнинг гапини бошқаси тузатиб қўйди:\n— Ичардиларинг нимаси, эмардилар, дегин.\n— Шундоқ, шундоқ. Бечора жуда ювош эди, эмаётганларида худди ўзининг бузоғидек индамай, туриб берарди.\nМасала менга равшан бўлди. Аммо ўлимининг сабаби равшан эмасди.\n— Нима бўлиб ўлди?\n— Менимча ўлимига сабаб елини ийиб қолгани. Сотим акам дом отдихга кетган эдилар. Ўн беш кун ҳазил гапми?! Соғай десак, ўн йилдан бери соғилмаган сигир — олдига одам йўлатмайди. Бошқа сигирнинг бузоғини юборсак, тепиб ташлайди. Сотимжон акамга ўхшатиб мўйлаб ёпиштириб эмгани борсак ҳам тепиб ташлайверди. Икки марта Сотимжон акамга телеграмма юбордик, етмапти. Бечора говмуш ўн беш кун соғилмай, эмизмай елини ириб кетди-ю, то Сотимжон акам келгунларича дунёдан ўтди. Сотимжоннинг кўзларида ёш йилтиради.\n— Шундоқ бўлди, говмушимдан айрилиб колдим.\nУ шундай деди-ю, бирдан йиғлаб юборди. Уни юпата бошладим:\n— Говмушим деб йиғлама, оқ сут берган онам деб йиғла.\nАна шундагина унинг лабидан, мўйлабидан нима учун хурмачанинг иси келганига тушундим.\nРукнларСаид Аҳмад (1920-2007)\n← Аввалги Аввалги Саид Аҳмад. Бир латифа айтайми? (ҳажвия)\nКейинги → Кейинги: Саид Аҳмад. Қариган қасам (ҳажвия)


Диний идора раисига биринчи ўринбосар тайинланди – oliymahad.uz\nДиний идора раисига биринчи ўринбосар тайинланди\nМаълумот ўрнида, Ишматбеков Ҳомиджон 1970 йил Тошкент шаҳрида туғилган. Тошкент ислом институти, Мадина ислом университетида таҳсил олган. Фаолияти давомида “Кўкалдош” ўрта махсус ислом билим юрти мудири, Тошкент шаҳар “Муҳаммад Носир ҳожи” масжиди имом-хатиби, Ўзбекистон мусулмонлари идораси Фатво бўлими мудири лавозимларида хизмат қилган. Бир қатор китоб ва илмий мақолалар муаллифидир.\n1107700cookie-checkДиний идора раисига биринчи ўринбосар тайинландиno\nОлдингиМактубга жавобКейингиТошкент ислом институтида “Усулул фиқҳ билимдонлари” мусобақаси бўлиб ўтди


Екатерина Абрамова, ИнстаФорекс Group PR-директори билан интервью\nInstaForex брокери IAIR журналининг "Осиёнинг энг яхши брокери" мукофотини олди. Сиз ўзингизнинг мақсадли аудиториянгиз сифатида Осиё бозорини қандай сабабларга кўра танладингиз?\nБир томондан, биз Осиёда ривожланиб бораётган Форекс бозори ҳар бир кишига тақдим этаётган имкониятларни кўрдик. Иккинчи томондан, биз мониторинг ўтказдик ва бизнинг асосий афзалликларимиз бизга Осиё минтақасида гипер-рақобатли бўлишга имкон беришини тушундик ва бизнинг Осиёдаги бахтли мижозларимизнинг улкан базаси бизнинг тўғри тўғри йўналишда ҳаракатланаётганимизнинг тасдиғи ҳисобланади. Мукофот учун IAIR журналига катта раҳмат, Сиз Осиё минтақасида Форекс бозорини синчиклаб ўрганиб чиқдингиз ва бизни "Осиёда энг яхши Форекс - брокер" деб танладингиз.\nИнновациялар, барча йўналишларда аниқ илгариланма ҳаракат, жамоа бўлиб бирга ишлаш ва шаффофлик - бу InstaForex компаниясининг асосий мақсадларидир. Бозорда, айниқса, Осиёда Сизнинг муваффақиятларингизнинг қандай сирлари бор?\nСиз санаб ўтганларнинг ҳаммасига қўшимча равишда шуни таъкидлаб ўтамизки, биз ўз ишимизда компания тақдим этадиган имкониятлар тўғрисида иложи борича қулай ҳолда сўзлаб бериш учун минтақадаги норасмий етакчилар билан шахсий учрашувларга муҳим аҳамият берамиз. Биз доимий равишда бирор алоҳида нарсаларни ўйлаб топамиз, жорий қиламиз, тақдим этамиз, масалан, танловлар, алоҳида промо-акциялар ташкил этамиз, соҳадаги охриги инновацион ютуқларни жорий қиламиз. Биз етарли даражада креативмиз ва бу Осиёдаги мижозларга маъқулдир.\nInstaForex мижозлар билан ишлашда якка тартибда ёндашишга амал қилади ва уларга трейдерлар ҳамжамиятининг тўла ҳуқуқли аъзолари бўлишга ёрдамлашади. Шундай қилиб, Сиз трейдерлар қандай афзалликларни таклиф этасиз?\nБир қатор афзалликлар борки, биз уларни трейдерларга ҳам, ҳамкорларга ҳам таклиф этамиз. Трейдерларга бозорда таклиф этилаётган бонусларнинг энг юқориси - ҳар бир депозит суммасидан 30% бонус, шунингдек эркин маблағларга энг фойдали фоизли 13%ли йиллик устама ставкаси жуда маъқул келади. VIP - мижозлар сегрегацияланган ҳисоб-варақларида ишлашнинг барча жозибасидан баҳраманд бўлишлари мумкин бўлиб, уларни мижознинг капиталини Форекс бозорида ҳимоя қилишнинг энг яхши услуби деб айтиш мумкин. Ва ўқишга ва трейдингга вақти бўлмаган кишилар бизнинг ноёб ПАММ-тизимдан фойдаланишлари мумкин бўлиб, бу тизим инвестициялаш учун ҳисоб-варақларини осонгина топиш имконини беради.\nҲамкорлар учун бериладиган афзалликлар тўғрисида муфассал гапириб бера оласизми?\nУчта асосий афзалликни ажратиб кўрсатиш мумкин. Келинг, ҳар бир ҳамкорнинг мақсадини эслаб кўрайлик - бу пул ишлаб топишдир - шунинг учун бизда бозорда ҳамкорлар учун жуда юқори - ҳар бир битимдан 1.5 пункт комиссия белгиланган. Иккинчиси - бу мотивация. Ҳамкор ўз бизнесини компания билан биргаликда ривожлантиради. У қанча кўп пул ишлаб топса, қанчалик кўпроқ трейдерларни жалб қилса, ҳамкор учун шароитлар шунчалик фойдали бўлиб боради. Ва учинчи афзаллик - таҳлил қилиш. Бизда таҳлил қилиш воситаларининг кенг спектри мавжуд: чақирувлар бўйича етарли статистика, one-click, ҳамкорга трафик ресурслари бўйича ахборот, ишлаб топилган комиссиялар бўйича турли хил статистика ва ҳ.к. Буларнинг ҳаммаси ҳамкорга ўз стратегиясини ўзгартириш ва такомиллаштириш учун имконият беради. Ва охиргиси. Биз мижозларни жалб қилиш учун жуда кўп воситаларни таклиф этамиз: бу замонавий баннерлар ва виджетлар (информерлар), видео ва таҳлилий шарҳлар, RSS тасмалари, ўргатувчи материаллар, бепул ҳамкорлик сайтини олиш имконияти ва рибейт тизими. Ҳамкор ҳар бир трейдер учун рибейт даражасини танлаб олиши мумки ва бунда пуллар автоматик равишда унинг ҳисоб-варағига ўтказилади. Шундай қилиб, ҳамкор трейдерларни жалб қилишнинг муҳим воситаларига эга бўлади ва бухгалтерия юритишга кўп вақт сарфламаслиги мумкин.\nКейинги ярим йил валюта бозори жуда барқарор бўлмади. Ўзгарувчанлик юқори бўлган шароитда Сиз қандай савдо қиласиз?\nБир томондан, бу савол биз учун унча муҳим эмас, чунки брокер спредлар билан пул ишлаб топади, спредлар эса ўзгарувчанлик таъсирида эмаслар. Шунга қарамай, трейдерлар бозорнинг нобарқарорлиги туфайли маблағларини йўқотишлари мумкин ва улар трейдингга бошқа қайтиб кела олмайдилар. Хусусан, бизнинг таҳлилчилар ва таҳлим марказлари мижозларга техник қўллаб-қувватлашни ва зарур тавсиялар билан таъминлаш устида тинмай ишламоқдалар.\nИнстаФорекс компанияси келажакка ўз олдиган қандай мақсадларни қўйган?\nҲар бир компанияда ҳар доим иккита асосий мақсад бўлади, деб айтиш мумкин: ўз даромадини ошириб бориш ва ўз мижозларини мамнун қилиш. Бу ерда шуни таъкидлаш муҳимки, мамнун бўлган, қаноатланган мижоз - бу даромад олиш учун бир қадам қўйишгина эмас, балки бу муваффақиятли компаниянинг пойдевори, фалсафаси ҳамдир. Ва биз ўз олдимизга қўйилган мақсадларга эришиш учун, техник инновацияларни кўпроқ жорий қилиб, ҳамма нарса қилишга ҳаракат қиламиз. Янада аниқроқ гапирадиган бўлсак, компания ўз иштироки географиясини кенгайтира бориб, борган сари глобаллашиб боради. Яъни дунё харитасида ИнстаФорекс билан оқ доғлар сони борган сари камайиб бориши керак. Лотин Америкаси – компаниянинг навбатдаги нишонидир. Аммо ҳозирги одимлашни сақлаган ҳолда ҳаракатланиш жуда муҳимдир. Бу маънода Осиё ҳам биринчи даражада бўлиб қолади ва мазкур мукофот яқинда олинган "Энг яхши ритейл-брокер" мукоофоти билан биргаликда European CEO Европа журналида глобал истиқболларга нисбатан - бу мақсадда эришишда бизнинг ўрнимизни муҳим эътироф этишдир.\nIAIR журнали, 2011 йил, октябрь-декабрь


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Муниса Ризаева: “Ҳеч қачон Канизанинг услубида кийинмайман”\t14:47, 16 август 2016\t“Даракчи” газетасининг “Қисқа ва лўнда” лойиҳасида иштирок этган хонанда Муниса Ризаева қизиқарли саволларга қисқа ва лўнда жавоб берди. Мавсум янгилиги\n— Айни кунларда Мустақиллигимизнинг 25 йиллиги муносабати билан Ўзбекистон электрон оммавий ахборот воситалари миллий ассоциацияси, "Менинг юртим" телеканали ҳамда “Севимли-ТВ.УЗ” онлайн интернет канали “Менинг юртим – менинг фахрим!” акциясига тайёргалик кўряпмиз. Бугун лойиҳа продюсери билан гаплашдим. У ерда “Лол қоламан” қўшиғим билан иштирок этишни келишиб олдик. Шунингдек ҳозирда йирик продюсерлик маркази ташкил этишга тайёргарлик ишлари ҳам кетмоқда. Продюсерлик маркази қошида болалар 5-6 ёшдан қабул қилиниб мусиқий билим олишлари ва катта саҳнага қадам қўйишга тайёрланишлари мумкин. Марказ қошида яна, киностудия ташкил этиш ҳам режалаштирилган. У студия суратга оладиган фильмларнинг бош ролларида фақат ўзим бўламан. Бундан ташқари рақс, клипмейкерлик каби бир қанча соҳалар бўйича фаолият юритилади. Тез кунларда эса “Гулғунча” қўшиғини клипи билан биргаликда премьера қилмоқчиман. Яна бир муҳим янгилик, 20 август куни “Мунис” номли либослар коллекциясининг намойиши ва дўконимнинг расман очилиш маросими бўлиб ўтади. Ёлғон\n— Суҳбатдошим алдаётганини сезсам, сабр билан гапларини эшитаман. Кейин гаплари нотўғри эканлигини исботловчи далилларни ўзига кўрсатиб, индамай кетаман. Масалага ойдинлик киритиб, вақтимни кетказишим шартмас. Бундай инсонлар билан қайтиб гаплашмайман. Роль\n— Фильмларда ҳам, клипларда ҳам, ҳар қандай образда кўринишим мумкин. Режиссёр менга қўйган талабни тўлақонли бажараолишимга ишонаман. Аммо сценарий бўйича қаҳрамон вафот этадиган бўлса, бундай ролни ҳеч қачон ўйнамайман. Роллар ҳаётимизда қайтарилиши мумкинлигидан қўрқаман. Стил\n— Агар севиб қолсам, муносабатимни биринчи бўлиб изҳор қилишдан уялмайман. Аксинча, кўнглим бўлмаган одамга сени севмайман, деб айтишдан қўрқмайман. Ожиза\n— Табиатдан жуда иродалиман. Ҳатто баъзида мен қиз бола эмас, ўғил бола бўлиб туғилишим керак эди деб ўйлаб қоламан. Аммо ота-онамнинг олдида ожиза, ҳимоясиз болага айланиб қоламан. Тасаввуримдаги оилавий сурат\n— Турмуш ўртоғим гавдали, келишган йигит бўлишини орзу қиламан. Худо хоҳласа, уч ўғил, икки қизимиз бўлади. Мен ўша пайтда ҳам ишбилармон аёл бўлиб юрсам керак. Алия СУЛАЙМАНОВА тайёрлади\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Муниса Ризаева\nКаниза ва “Миллион” ўртасидаги жанжал давом этмоқда:“Даврон Кабулов, инсонга инсоф керак”\tДаврон Кабулов Канизанинг оиласи бузилишига сабабчилиги ҳақидаги даъвога муносабат билдирди\t“Миллион” жамоаси хонанда Канизанинг оиласи бузилишига сабабчи бўлди\tЖеннифер Лопес образидаги Муниса Ризаева “On the floor” қўшиғини ижро этди(Видео) Каниза: “Бугун ҳар бир ўзбекистонлик учун ҳаяжонли кун”\tМуниса Ризаева: “Юртдошларимиз сайловни байрамдек кутиб оляпти”\tОтправить


WannaCry вируси ҳужумидан кўрилган зарар 1 млрд доллардан ошиб кетди\n09:06 / 25.05.2017\nБутун дунё бўйлаб Windows операцион тизимига эга компьютерларга WannaCry вируси билан амалга оширилган ҳужум 1 млрд доллардан кўпроқ зарарга олиб келди. Бу ҳақда америкалик мутахассисларга иқтибос келтирган ҳолда McClatchy ахборот хизмати маълум қилди.\nМутахассисларнинг фикрича, 12 май куни бошланган киберҳужум оқибатида бир ҳафтадан камроқ вақт ичида камида 150 та давлатдаги 300 мингтагача компьютер зарарланган. Мутахассислар келгусида ҳам шунга ўхшаш ҳужумлар содир этилиши мумкинлигини айтишмоқда. "WannaCry томондан илк 4 кунда етказилган тахминий зарар бутун дунё бўйлаб йирик ташкилотларда ишлаб чиқаришнинг катта кўламда тўхтаб қолиши ҳисобга олинганда 1 млрд доллардан ошиб кетди", деб айтди KnowBe4 компанияси раҳбари Стью Сьюверман. У ўз таҳлилига ишлаб чиқаришнинг пасайиши, ташкилотлар ишидаги тўхташлар, суд экспертизалари, обрўга путур етказилиши ва бошқа омилларни киритган.\nShadow Brokers тахаллуси остида яширинувчи хакерлар гуруҳи ўтган йили хакерлик ҳужуми учун қўлланилган дастурий таъминотни интернетга жойлаштиришган. Уларнинг айтишича, бу дастур АҚШнинг Миллий хавфсизлик агентлиги томондан яратилган. Мутахассисларнинг фикрича, сўнгра бу дастурга бир қатор ўзгартиришлар киритилиб, унинг яхшиланган WannaCry варианти пайдо қилинган.\nЭслатиб ўтамиз, 12 май куни ушбу вирус ёрдамида бутун дунё бўйлаб компьютерларга ҳужум қилинган. Зарарланган компьютерлардан блокировкани олиш учун хакерлар Bitcoin криптовалютасида муайян ҳисоб рақамига 600 доллар ўтказишни талаб қилишган ва агар фойдаланувчилар буни қилмасалар, компьютердаги бутун маълумотни ўчириш билан таҳдид қилишган.\nМутахассисларнинг маълумотларига кўра, жиноятчиларнинг ҳисоб рақамларига 116,5 минг доллар ўтказилган.\nзарар WannaCry вируси\nОрганизмда B витаминининг дозаси ошиб кетиши хавфли экани маълум бўлди\nАҚШда “Харви” тўфонидан кўрилган зарар 40 млрд долларга баҳоланмоқда\nИммунитетга зиён етказувчи 8 одат


Эктор Купер: Қандайдир 10-15 дақиқани деб мағлуб бўлдик\n20 июнь, 2018, 08:15\nКеча бўлиб ўтган Россия – Миср (3:1) учрашувидан сўнг мисрликлар устози Эктор Купер ўзининг ўйин ҳақидаги фикрларини билдириб ўтди.\n“Бизда иккинчи бўлимда 10-15 дақиқа ёмон ўйин кўрсатдик. Баъзан бунақаси ҳам бўлиб туради. Биз ҳимояда яхши ўйнамадик ва қўпол хатоларга йўл қўйдик. Биз биринчи бўлимни ажойиб ўтказдик деб ҳисоблайман. Лекин биз қандайдир 10-15 дақиқани деб мағлуб бўлдик. Умуман олганда бугунги ўйин мени қониқтирди. Футболчилар ўзларининг энг яхши жиҳатларини кўрсатишди. Лекин баъзан яратилган имкониятлардан ҳам фойдалана билиш керак.\nСалоҳнинг ўйини? Бизнинг жамоада унинг меҳнатини ҳеч ким инкор эта олмайди. У бугун ўзини яхши ҳис қилди ва яхши формада эди. У жамоа учун керакли футболчи. Бугун у яхши ўйнади деб ўйлайман”, - дейди россияликлар бош мураббийи.\nЭслатиб ўтамиз, Миср илк турда Уругвайга 1:0 ҳисобида мағлуб бўлган эди.


Газета Норма маслахатчи / 2015 год / № 10 / Хорижда\nТелекоммуникация тизимларининг техник имконияти кенгайиб, интерфаол хизматлар бозори жадал ривожланаётганлиги, он-лайн режимидаги мулоқотнинг турлари ва усуллари хилма-хил бўлиб бораётганлиги фойдаланувчилар, энг аввало, болалар ва ўсмирлар ахборот хавфсизлигига бўлган таҳдидларни кўп бора оширмоқда.\nИНТЕРНЕТНИНГ «БАТТОЛЛИГИ»ДАН ҲИМОЯ ЭТИШНИ КЎЗЛАБ\nАгар Интернетдан фойдаланувчиларнинг ҳуқуқларини ҳимоя қилиш тўғрисида сўз юритиладиган бўлса, бугунги кунда бу борада муаммолар керагидан ҳам кўпроқдир. Зотан, бу янги соҳа бўлиб, анъана даражасидаги муносабатлар ҳали шаклланиб улгургани йўқ. Шуниси ҳам борки, баъзи фойдаланувчилар бу соҳа давлат томонидан бошқарилишини истамайди, бошқалар эса аксинча, давлат Интернетни мониторинг қилиб бориши, фуқароларнинг ҳуқуқларини ҳимоя этиши, ғайриҳуқуқий ҳолатларни чеклаши лозим деб ҳисоблайди.\nИнсон ҳуқуқлари бўйича Европа суди амалиётида давлат информация маҳсулотларига нисбатан назорат ўрнатиш ва уларни таснифлаш орқали ахборотлар ва ғоялар тарқатилишини чекловчи қонунлар қабул қилишга, бу соҳадаги қонун бузилган тақдирда эса, ижтимоий ахлоқни ва аҳолининг, шу жумладан ўсиб келаётган авлоднинг фаровонлигини ҳимоя этиш манфаатлари учун зарур бўлса, жазо чораларини, ҳатто жиноий жавобгарлик чораларини кўришга ҳақли деб эътироф этилади.\nБолаларни замонавий тажовузкор медиа-муҳитдан ҳимоя қилиш муаммоси Интернетдан фойдаланувчи вояга етмаганлар сони кескин ошиб бораётганлиги муносабати билан тобора каттароқ кўламда долзарблик касб этмоқда. Кейинги йилларда мактаблар компьютерлар билан таъмин этилганлиги ва Интернет тармоғига уланганлиги натижасида ўқувчиларимизнинг ундан (Интернетдан) фойдаланиш борасидаги фаоллиги кескин ошди. Ахборот маконида бутун дунё миқёсида болалар катталарга нисбатан фаолроқдир. Мамлакатимизда ёшлар ножоиз, тийиқсиз мазмунли сайтларни кўриши борасида муайян чеклов чоралари кўрилмоқда. Айни бир вақтда аҳолида, хусусан ёшларда номатлуб ахборотга нисбатан «иммунитет» ҳосил бўлиши учун муносиб даражада иш олиб борилмоғи даркор.\nБунга эса Интернет хизматидан фойдаланувчилар билан шундай хизматни кўрсатувчилар манфаатлари, давлат билан фуқаролик жамияти манфаатлари мувозийлигини таъминлаш орқали эришилади.\nЯқин келажакда Россияда, масалан, интернет-омбудсман деган янги жамоат лавозими пайдо бўлса керак. Интернет-ҳамжамият иштирокчилари ҳуқуқларини ҳимоя этувчи бу лавозимдор зиммасига интернет-майдончалар ҳамда ахборот технологияси тармоғига мутасаддилик қилувчи мансабдор шахслар билан музокаралар олиб бориш вазифаси ҳам юклатилади. Энг аввало у, ижтимоий тармоқлар ва сайтлар йўлига ғов қўйилмаслиги муаммолари билан, қароқчиларча иш тутишнинг экстремистик йўналишдаги материаллар тарқатилишининг олдини олиш билан шуғулланиши, тармоқни қўлга олиш йўлидаги уринишларга қарши курашмоғи ва бошқа талайгина ишларни амалга оширмоғи керак. Олис хорижда бундай вазифалар шахсий маълумотларни ҳимоя этувчи ваколатли вакиллар, ахборот хавфсизлиги ва банк омонатлари бўйича комиссионерлар зиммасида бўлади.\nҲозирги кунда Россия Федерациясида интернет-омбудсманни сайлаш тартиботи масаласи кўндаланг бўлиб турибди. Уни лавозимга давлат бошлиғи тайинлаши керакми ёки интернет-тармоқ мутахассисларидан ташкил топган жамоатчи комиссия сайлаши керакми, шу масала ҳал этилмоғи лозим.\nМазкур лавозимдорни танлашга нисбатан қўйилаётган асосий талаблар ва мезонлар унинг мустақил бўлиши, мавзуни яхши билиш ва чуқур тушуниш қобилиятига, иштирокчилар ва асосий ресурсларнинг вакиллари билангина эмас, балки жамоатчилик сектори билан ҳам ҳамкорликни йўлга қўя билиш маҳоратига эга бўлишидан иборатдир. Интернет-омбудсман ахборот коммуникациялари ва технологиялари соҳасидаги қонун лойиҳаларига ҳуқуқий, юридик тузатишлар ва техник жиҳатлар нуқтаи назаридан баҳо бериши, қонунларнинг ижросини мониторинг қилиши ва амалга оширилишини назорат қилиб бориши лозим. Манфаатлар мувозийлигини таъминлашга қодир ана шундай мутахассиснинг фаолият юритиши интернет-ҳамжамият барча иштирокчилари учун бағоят мақбулдир.\nМамлакатимизда интернет-макон кенгайиб, медиа-компаниялар ривожланиб бораётганлигини инобатга олиб, балки, бизда ҳам шундай лавозимдор бўлиши ҳақида ўйлаб кўриш керакдир.\nМақола Интернет тармоғи материаллари асосида Маъруф УСМОНОВ\nПрочитано: 2015 раз(а)


Отправил (а) : Саида\nВопрос: Шифокор қон босимимга 💆♀кунига бир маҳал – эрталаб бир дона таблетка ичишни буюрди. Таблеткани иккига бўлиб, нонуштадан сўнг ва кечқурун ичсам бўладими? Буйрагимдан ҳавотирдаман.\nОтвет: Бу саволни сизни даволаётган шифокор 👩🏻⚕ билан албатта муҳокама қилиб кўринг. Эрталабга буюрганликларини бирор сабаби бўлиши мумкин. Бироқ бундан ташқари яна умумий қоидалар бор. Бўлиш мумкин. - Бир еки икки чизиқчага эга бўлган таблеткаларни бўлиш мумкин. - Таркибида битта дори воситаси мавжуд бўлган таблеткаларни ҳам бўлиш мумкин. Қандай қилиш керак? - Қўлизни ювинг👏. - Дорини бевосита истеъмол қилишдан олдин бўлинг, акс ҳолда унинг самарадорлиги тушиб кетиши мумкин. Бўлиш мумкин эмас. - Махсус чизиқчаси 🚫бўлмаган дориларни бўлиш мумкин эмас. Бунда дори тенг бўлинмайди, демак унинг икки қисмида турли хил моддалар бўлиб қолиши мумкин. Даволаш самараси ўзгаради. Бу айниқса антибиотик, антикоагулянтлар ва антигипертензив препаратларни қабул қилишда хавфлидир. - Юмалоқ ва тўмтоқ дориларни бўлиш мумкин эмас. Уларни ҳам тенг иккига бўлиш мушкул. - Махсус қопламали ва дори препаратининг узоқ вақт ажратадиган таблеткаларни бўлиш мумкин эмас. Қобиқ эриган сари, моддалар таркибидаги молекулалар аста-секинлик билан қонга сингиб боради. Қобиқни бузганда эса, препарат ошқозонда олдиндан бузилади ва даволаш натижаси бошқача бўлиши мумкин. - Таркибида бир неча даволовчи восита мавжуд бўлган таблеткалар. Препарат таркибий қисмлари ўзаро аралашиб кетган. Бўлинганда, қабул қилган бўлакда қайси восита, қанча бўлишини назорат қилиб бўлмайди. - Капсулалар 💊. Ҳеч қачон бўлинмайди!


Qalampir.uz - Ҳиндистонлик ўсмир 18 йил давомида “думи”ни яширгани маълум бўлди\nҲиндистонлик ўсмир 18 йил давомида “думи”ни яширгани маълум бўлди\n10:37, 06.10.2016 Саломатлик\nУнинг ота-онаси фарзандларидаги ушбу ўсимта бахт ва омад белгиси эканига ишонишган ва шу сабабли уни жарроҳларга кўрсатишмаган.\nҲиндситонлик ўсмир айни вақтда 18 ёшда. Аслини олганда, ўсмирнинг оиласи унинг “дум” билан туғилганини бахт деб санаб, уни омадли фарзанд ҳисоблашган ва айнан шу сабабли бу ҳақда ҳеч кимга айтишмаган.\nШу вақтгача ўсмирнинг думғаза қисмидаги ўсимта уни безовта қилмаган. Бироқ яқинда ушбу ўсимта йигитчага оғриқ бера бошлаган. Бир неча кун аввал, у мамлакат ғарбидаги Нагпур шифохонасига мурожаат қилган.\nЎсимта жарроҳлик йўли билан муваффақиятли олиб ташланди. Шифокорларнинг фикрича, бу зарарли ўсимта одатда чақалоқ туғилиши билан аниқланади ёки вақт ўтиши билан пайдо бўлади.\n“Йигитча фақат оғриқ пайдо бўлгани учунгина бизга мурожаат қилган. У тунда, уйқуга кетиш вақтида белининг пастки қисмида кучли оғриқ борлигидан шикоят қилди. Айтиш керакки, у руҳий жиҳатдан ҳам даволаниши шарт. Аслида унинг думғаза қисмидаги ўсимта уни жуда ноқулай аҳволга солган. Чунки 18 йиллик ҳаёти давомида йигитча бу ўсимтани яшириши, стулга, ерга ўтириш чоғида керакли нуқтани топиб ўтириши лозим бўлган. Бундай ташвишлар эса асабга таъсир қилмай қолмайди, албатта. Оила аъзоларининг бундан хабарлари бўлган. Бироқ буни улар бахт белгиси санаб, шифокорларга мурожаат қилишмаган. Ўтказилган жарроҳлик амалиёти унчалик мураккаб эмасди. Аммо ўсимтанинг бевосита думғазанинг тепа ва умуртқа поғонасининг пастки қисмида жойлашгани сабабли биз ўта эҳтиёткор бўлишимиз керак эди. Йигитчанинг бахтига ўсимтанинг ичида на суяк ва намушак бор эди. Операция биз ўйлаганимиздан кўра осон кечди. Йигитчага келаётган ҳафтада уйига кетишига рухсат берамиз”, дейди жарроҳ Прамод Гири.\nТеглар:Ҳиндистон Ўсимта Жарроҳлик амалиёти\nСловакиянинг биринчи президенти Михал Ковач вафот этди\nҲиндистонда мактаб ўқувчилари фожиа қурбони бўлди\n16:10, 26.04.2018 1 066\nҲиндистонда ЙТҲ! 20 дан ортиқ мактаб ўқувчиси ҳалок бўлди\n20:10, 09.04.2018 1 684\nШавкат Мирзиёев кузда Ҳиндистонга боради\n11:03, 29.03.2018 843\nҲиндистондаги Нақшбандия тариқати вакиллари Ўзбекистонга келади\n10:30, 13.03.2018 852\nКим иқтисодий ўсишда кучли: Ҳиндистон ёки Хитой?\n17:06, 01.03.2018 2 623\nҚайси тиш пастасидан фойдаланасиз?\nColgate Blend-a-med Lacalut Parodontax


Дарахт баргларидаги зарарлар манбаси — «Барг миналовчи капалак» ва ундан ҳимояланиш ҳақида | АгроОлам.Uz\nДомой Боғбончилик Дарахт баргларидаги зарарлар манбаси — «Барг миналовчи капалак» ва ундан ҳимояланиш ҳақида\nНок дарахтида шундай муаммолар пайдо бўлса, қандай чора кўриш керак?\nАгар дарахт баргларида расмдагидек ҳолат кузатилса, бу «Барг миналовчи капалак» ёки «Верхнесторонняя минирующая моль» ёки (Phyllonorycter spp.) борлигидан далолат беради.\nБарг миналовчи ёши катта капалаклари жуда митти бўлиб, уларни кўз билан илғаш анча мушкул. Биринчи босқичда уларнинг личинкаларида оёқлари бўлмайди, узунлиги 1-2 мм, оч рангда, танасининг бош томони найза учи шаклида. Ўсимлик шираси (суюқлиги) билан озиқланувчи авлоди бир неча ҳафтага чўзилиши мумкин. Кейинги авлов личинкалари эса (одатда 4-чи ва 5-чи авлод) “тўқима билан озиқланувчи” деб аталадилар, бунга сабаб, улар барг тўқималари билан озиқланадилар. Улар 3-4 мм узунликда, оёқлари бор, цилиндр шаклда бўлади. Ранглари сариқ ёки қаймоқ ранг бўлиши мумкин.\nБу ҳашорат тўкилган барглар орасида оҳирги личинка босқичидан ғумбак ичида қишлайдилар (турига қараб). Жуфтлашишдан сўнг урғочи капалаклар меваларнинг гуллаш давридан бироз олдин ёки гуллаш даврида туҳум қўяди. Баъзи турлари баргларнинг устки қисмига, бошқача турлари эса баргларнинг остки қисмларига тухум қўядилар.\nБитта урғочи капалар ўртача 10-20 тагача туҳум қўяди. Тўқима билан озиқланувчи авлоди якунига етгач, зараркунанда барглар орасига жойлашиб ғумбак ҳосил қилади. Битта авлоднинг ривожланиши учун 1-2 ой вақт кетади. Мавсум давомида йилига 3-4 та авлодга кўпайиши мумкин.\nБу зараркунанда нок, олхўри, гилос ва бошқа турдаги мева дарахтлар шираси (соки) билан озиқланиб кун кечиради.\nЮқори даражада тарқалган (кўпайган) ҳолларда бу ҳашаротдан етадиган зарар, барглардаги фотосинтез жараёнинг издан чиқиши, ҳосилдорликнинг тушиб кетиши ва баргларнинг муддатидан олдин тўкилишига сабаб бўлиши мумкин.\nНазорат чоралари ҳақида\nАксарият ҳолларда ўз душманлари томонидан кўрсатилган қаршилик сабабли мевага етказиши мумкин бўлган зарари сезиларли даражада бўлмайди. Энг муҳим табиий душманлари бу митти паразит арилардир. Агар шу арилар орқали миналовчи капалакларнинг бир авлодининг ривожланиши давомида камида 1/3 личинкалари нобуд бўлса, ҳеч қандай инсектицидлардан (химикатлардан) фойдаланишга зарурият бўлмайди.\nБу зараркунанданинг тарқалиш (кўпайиш) даражаси фавқулодда юқори бўлган ҳолларда (биринчи авлод босқичи даврида ўртача ҳамма баргларда камида битта капалак (куя) кузатилса ва паразит арилар (унинг табиий душманлари) 33%дан кам бўлса – бундай ҳолат жуда кам учрайди), кимёвий препаратларни қўллаш учун учун энг қулай вақт бу зараркунанданинг иккинчи авлоди туҳумдан чиққан ва ҳали барг тўқималари билан озиқланишни бошламаган (барг шираси (соки) билан озиқланувчи босқич) давр ҳисобланади.\nБиринчи авлодига қарши кимёвий препаратлар сепиш тавсия қилинмайди, бу ҳаракат билан уларнинг табиий душманларини нобуд қилиб қўйиш ҳавфи туғилиши ва мавсум давомида бошқа муаммоларни юзага келишига олиб келади. Қолаверса, аксарият ҳолларда мева (олма, нок, ва бошқа) қуртларига чарши сепилган аксарият кимёвий препаратлар тўғри қўлланилса, ушбу зараркунандани назоратга олиш учун етарли ҳисобланади. Мавусм давомида, агар бир баргда камида бешта (5) барг миналовчи капалак кузатилиши кейинги чора (кимёвий препарат) сепиш учун асос бўла олади, акс ҳолда курашиш тавсия этилмайди.\nЮқоридаги расмда кузатилган ҳолатнинг қуйидаги сабаблари бўлиши мумкин:\nДарахт жойлашган жой тупроғидан келиб чиқадиган бўлса:\nжуда кўса сув берилган бўлиши мумкин, ёки берилаётган сув фақат дарахт танаси остига бериляпти. Биз, одатда, дарахт тарси остига тўғридан-тўғри сув бериш илдиз бўғзи чириши каби касалликларни юзага келтириб чиқариши ҳусусида кўп айтиб ўтганмиз.\nдарахт танасидан бир оз узоқликдаги тупроқ эса, бу дарахт балки етарлича сув ичмаяётганлигидан далолат беради.\nҳар икки ҳолатда ҳам дарахт барглари қовжирайди, сарғаяди ва муддатидан олдин тўкилади.\nНок дарахти ҳамма тупроқларда ҳам яхши ўсавермайди. Балки бу ҳам сабаб бўлиши мумкин.\nБаргларнинг сарғайиши дарахтда озуқа етишмовчилиги борлигидан далолат беряпти.\nБарглардаги куйиш эса нок навлари иссиқ (қуёш нурлари кучли) бўлган ҳудудларда учрайдиган одатий ҳол, айниқса, европа ноклари учун шундай. Одатда, иссиқдан куйиб тушган барглар кузга бориб тикланади, лекин уларнинг камлиги фотосинтез жараёнинг бузилиши, дарахт саломатлиги ва ҳосилдорлигига салбий таъсир ўтказади.\nДамский пальчик / Қора келин бармоқ УЗУМ етиштириш ва Қишга сақлаш маълумотлари


Муомала даври 121 кун бўлган Марказий банк облигацияларини жойлаштириш бўйича 2021 йил 6 октябрь куни ўтказилган аукцион натижалари ҳақида маълумот - Ўзбекистон Республикаси Марказий банки\nМуомала даври 121 кун бўлган Марказий банк облигацияларини жойлаштириш бўйича 2021 йил 6 октябрь куни ўтказилган аукцион натижалари ҳақида маълумот\nЯнгиланган сана: 6 Окт 2021, 17:00\nЖорий йилнинг 6 октябрь куни Марказий банк томонидан Ўзбекистон республика валюта биржасида муомала даври 121 кун бўлган 1 млн. сўм номинал қийматга эга, умумий ҳажми 500 млрд. сўмлик 500 000 дона Марказий банк облигацияларини жойлаштириш бўйича аукцион савдолари ўтказилди.\nАукционда иштирок этиш учун 5 та тижорат банкидан жами 486,00 млрд. сўмлик пул маблағлари келиб тушди. Шундан, 500 000 дона облигацияни сотиб олиш учун 477,85 млрд. сўм ҳажмидаги рақобатли буюртманомалар таклиф этилди.\nАукцион давомида 500 000 дона қимматли қоғозлар 477,85 млрд. сўм қийматида жойлаштирилди (чиқарилиш умумий ҳажмининг 100 фоизи).\nАукцион натижаларига кўра, қимматли қоғозларнинг ўртача тортилган даромадлилиги йиллик 13,98 фоизни, минимал даромадлилик даражаси -13,98 фоизни ва чегириш нарх бўйича максимал даромадлилик даражаси - 13,98 фоизни ташкил этди.\nОвернайт валютавий своп\nОхирги янгиланиш: 01.12.2021, 20:26 (GMT+5)\nҲозир сайтда: рўйҳатдан ўтганлар - 0, меҳмонлар - 89


Мусулмонлар Ибодат тепалигига қайтишдан бош тортишмоқда\n20:05 / 26.07.2017\nМинглаб мусулмон араблар Ал-Қудсдаги Ибодат тепалигига кўтарилишдан бош тортди ва Исроилнинг зиёратгоҳ атрофидаги низони тартибга солиш борасида ён босишларини эътиборга олмасдан, қўшни кўчаларда намоз ўқиди.\nAssociated Press берган хабарга кўра, мусулмонларнинг диний етакчиларидан бири, Ал-Қудснинг собиқ муфтийси Икром Сабри мусулмонларни Исроил ҳукумати диний мажмуага киришда ўрнатилган кузатув камераларини олиб ташламагунча, Ибодат тепалигига келмасликка чақирган.\nСабри металл детектор ва видеокамералар демонтаж қилинишини етарли эмас, деб ҳисоблаган ва Исроил ҳукуматидан Ибодат тепалигига киришда ҳар қандай назорат воситаларини қўллаш ғоясидан бутунлай воз кечишни талаб қилган.\nИсроил ва Фаластин ўртасидаги алоқалар 14 июль куни, 3 нафар фаластинлик бир гуруҳ полициячиларга қарата ўт очганидан кейин кескинлашганди. Натижада икки нафар полициячи ҳалок бўлди. Ҳужум қилганлар йўқ қилиниб, Исроил Ибодат тепалигига металл детектор ўрнатган.\nМусулмонлар эса Исроил бу мажмуада ўз таъсирини кенгайтиришга ҳаракат қилмоқда, деб ҳисоблайди. Мажмуа 15 гектар майдонда жойлашган бўлиб, мусулмонлар орасида аҳамияти жиҳатидан учинчи ўринда турадиган диний зиёратгоҳ ҳисобланади.\nИсроил Фаластин Ибодат тепалиги


Ибн Аббосдан: «Куфр дуна куфр»нинг саҳиҳлиги ҳақида » Тавҳид\n919 марта ўқилган\nҲозирги кунда Ибн Аббос розияллоҳу анҳунинг Моида сураси 44-оятидаги Аллоҳ таолонинг: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» сўзи хусусидаги: «Куфрун дуна куфр», яъни: «Катта куфрдан пастроқ бўлган кичик куфр» (Ислом миллатидан чиқармайдиган куфр) сўзининг саҳиҳлигини инкор этишга уриниш, шулардан биридир.\nАбдуллоҳ ибн Аҳмад «Таҳзиб ал-Камал» 30/179да: «Ҳишом ибн Ҳужайр Маккий ҳадисларда заифдир» – деди.\nЮқорида зикри ўтган сўзни эса Ҳишом ёлғиз ўзи ривоят қилган, бундан ташқари «сиқот» (ишончли) кишилар ривоят қилган сўз, Ҳишом ривоят қилган сўзнинг аксини кўрсатмоқда: Абдуллоҳ ибн Товус отасидан, у эса Ибну Аббосдан ривоят қилади: «Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти хусусида сўраганида, Ибн Аббос: «У – куфрдир», деди. Бошқа лафзда эса: «Унинг шу иши куфрига етарлидир», деди. Буни Абдураззоқ ўз тафсири (1/191)да, Вакиъ эса «Ахбарул қузо»да, Ибну Жарир Табарий ҳам (Тафсир 6/256) ва бошқалар саҳиҳ санад билан ривоят қилишган.\nМана шу уларнинг асослари бўлиб, унга кўра: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти ҳақида Ибн Аббос розияллоҳу анҳунинг: «Куфрун дуна куфр» тафсири заифдир ва яна устига-устак, саҳобий бу билан Аллоҳ нозил қилган Дин ила ҳукм юритмаган ҳар қандай кимсага, ҳолатидан қатъий назар, катта куфрни нисбат бермоқда, демоқчи ҳам бўлишяпти.\nИмом Заҳабий айтдилар: «Кўпинча одамлар ҳақида: «кучсиз ровий» – деб айтилар ва лекин уларга таяниларди» («Муқаддима ал-Мавқиза», 319).\nУшбу сўзларга далил сифатида имом Аҳмаднинг ўзлари «… Кимда-ким Аллоҳ нозил қилган нарса билан ҳукм қилмас экан, бас улар кофирлардир» оятининг тафсирида Ибн Аббоснинг асарига асосланганларини келтириш мумкин. Қачонки, имом Аҳмаддан «Оятда қайси куфр ҳақида сўз кетмоқда?» – деб сўралганда, у киши: «Ибн Аббосдан келганидек, диндан чиқармайдиган куфр ҳақидадир» - деб жавоб бердилар («Суалат Ибн Ҳани», 2/192, «Масаил Абу Давуд», 114, «ас-Сола ва ҳукму тарикиҳа», 49).\nИккинчидан, ҳадис илмидан хабардор ҳар бир киши биладики, агар юқоридаги имомларнинг ровийлар ҳақидаги фикрлари кейинги келган имомлардан Заҳабий ва Ибн Ҳажарнинг фикрларига мувофиқ келса, бу қабул қилинади. Чунки булар ўз тадқиқотларида имомларнинг ровий ҳақидаги ихтилофли сўзлари борасида якуний хулосалар чиқаришган. Масалан, имом Заҳабий имом Аҳмаднинг Ҳишом ҳақидаги: «У кучсиз-заиф ровий», деган сўзини келтириб, кетидан: «У кучли-сиқот ровийдир!» – деганлар («ал-Кашиф», 2/335).\nДарҳақиқат, бу жуда ажабланарли ҳол! Ҳофиз Ибн Ҳажарнинг бундай ҳолатларга: «Кимки бирон-бир фанда илмсизларча гапирса, ўта ажабланарли нарсаларни талаффуз қилади!» – деб, ҳақ гапни айтганлар.\nШунинг учун, имом Бухорий ва имом Муслимлар санадида Ҳишом ибн Ҳужайр бўлган баъзи ҳадисларни ўз тўпламларига киритишган. Мисол учун, машҳур ҳадис: «Бир куни пайғамбар Сулаймон ибн Довуд алайҳиссалом: «Қасамки, мен бу кечада етмишта хотинимни айланиб чиқаман ва уларнинг ҳар бири менга Аллоҳ йўлида жанг қиладиган ўғил туғиб беради» – дедилар. Қачонки, унга: «Иншааллоҳ деб айт!» – дейилганда, эсларидан чиқиб айтмадилар. Хотинларининг ҳеч бири ҳомиладор бўлмади, илло биттаси бўлди ва ярим баданли бола туғди. Агарда «Иншааллоҳ» деганларида эди, ўшанда ниятлари амалга ошарди» (Бухорий 3424, 6639, Муслим 1654).\nИккинчи сабаб: Ибн Аббоснинг «Куфр дуна куфр» асарларини заифга чиқарувчилар гўёки, Ҳишом ўзидан кўра ишончлироқ ровийлари бор ривоятга тескари сўз келтирган дейишади. Яъни, Ибн Аббос розияллоҳу анҳу Аллоҳнинг: «… Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти ҳақида: «Бу куфрдир», – дедилар ва бу ерда кичик куфрлигини айтмадилар, деб келтиришади. Шунинг учун, кичик куфр ҳақидаги ривоятни ёлғиз Ҳишом ривоят қилган дейишади.\nБиринчидан, Ибн Аббосдан кичик куфр ҳақидаги ривоятни фақатгина Ҳишом ибн Ҳужайрдан келган, деган сўзлари ё ёлғон, ёки улар бу масалани ҳақиқатдан ҳам билмайдилар. Аксинча, бу маънодаги Ибн Аббоснинг сўзи ҳақида умуман бошқа санад билан ривоят бўлиб, бу санадда Ҳишом ибн Ҳужайр йўқ. Муовия ибн Солиҳдан Абдуллоҳ ибн Солиҳ ривоят қилади, у эса Али ибн Абу Талҳадан Ибн Аббос Аллоҳнинг: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти ҳақида айтдилар: «Кимки Аллоҳ нозил қилган нарсани инкор қилса кофир бўлибди. Ким буни тан олса-ю, аммо бу билан ҳукм қилмаса у золим ва фосиқдир!» (Табарий, 6/166, Ибн Абу Ҳотим, 4/1142).\nБу ривоятнинг ҳамма ровийлари ишончлидир. Аммо имомларнинг орасида Али ибн Абу Талҳа деган ровий Ибн Аббосдан ҳадис эшитганми ёки йўқми деган ихтилоф бор. Имом Абу Жаъфар ан-Наххас айтадилар: «Али ибн Абу Талҳа ҳақида ёмон сўз айтадиганлар: у Ибн Аббосдан эшитмаган ва ушбу тафсирни Ибн Абббосдан эмас, балки Мужоҳид ва Икримадан олган, – дейишади. Бу сўзлар аслида таъна эмас, чунки Али ибн Абу Талҳа тафсирни икки ишончли одамдан олибди ва уни ўзи ҳам ишончли ва ростгўй эди» («Носиҳул Мансуҳ», 75).\nИмом Суютий ёзадилар: «Баъзилар Ибн Абу Талҳа бу тафсирни Ибн Аббосдан эшитмаган, балки Мужоҳиддан ва Саъид ибн Жубайрдан олган, дейишди. Ҳофиз Ибн Ҳажар: «У ишончли ровийдир ва унга қарши бу таънада ҳеч қандай зарар йўқ» – деганлар» («ал-Итқон», 2/188).\nЯна Товус роҳимаҳуллоҳдан ривоят қилинади: «Мен Ибн Аббосдан: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти ҳақида сўрадим. Айтдиларки: «Бу куфр, Аллоҳга, фаришталарига, китобларига, пайғамбарларига ва Охират кунига куфр келтириш каби эмас!»» (Табарий 10/355, Ибн Батта 2/735).\nЯна бошқа санад билан «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти ҳақида Ибн Аббосдан ривоят қилинади, айтадиларки: «Бу – диндан чиқармайдиган куфрдир!» (Табарий, 6/256, Ибн Наср, 574).\n«…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» (Моида, 44);\n«…Кимда-ким Аллоҳ нозил қилган нарса ила ҳукм юритмаса, бас, ўшалар золимлардир» (Моида, 45);\n«…Кимда-ким Аллоҳ нозил қилган нарса ила ҳукм юритмаса, бас, ўшалар фосиқлардир» (Моида, 47) ҳақида айтдиларки: «Бу куфрдан кичик куфрдир, зулмдан кичик зулмдир, фисқдан кичик фисқдир» («Тафсир Ибн Касир», 2/97, «Дуррул-Мансур», 3/87).\nИккинчидан, Ибн Аббоснинг асарини заиф дейдиганлар Ҳишом ибн Ҳужайр Ибн Товусдан келган ривоятга тескари деб даъво қиладилар. Аммо бу – очиқ-ойдин «тадлис»дир! Улар «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти ҳақида Ибн Аббос: «Бу куфрдир» - деганларини келтириб, ҳеч бирлари ривоятни охиригача келтиришмайди.\nБундан ташқари, «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» оятининг тафсирида кичик куфр ҳақида сўз бораётганини Ибн Аббоснинг Товусдан бошқа шогирдлари-тобеъинлардан ҳам келган саҳиҳ ривоятлар тасдиқлайди. Мана масалан, Ато ушбу оят хусусида айтадилар: «Куфрдан кичик куфр, фисқдан кичик фисқ, зулмдан кичик зулм» (Тобарий, 6/165, Ибн Батта, 2/735, Исноди саҳиҳ деб шайх Албоний айтганлар).\nАммо Ибн Абдул-Маннон (у ҳақда юқорида айтиб ўтилган) Ибн Журайж «тадлис» билан шуғулланган ва Атодан эшитмаган деган даъвони келтирди. Эҳ, қани энди бу одам ўз билганига кифояланмай, балки бу илмнинг имомларига мурожаат этганида эди! Ҳа, Ибн Журайж ўзини «тадлис»и билан танилган, аммо айнан Атодан уни келтиргани олинади. Чунки у Атодан эшитгандир, бу ҳақда ўзи бундай деган: «Агарда: «Ато айтди» – десам, демакки шундайдир, чунки мен ўзидан эшитганман» («Таҳзиб ат-таҳзиб», 6/406).\nИбн Аббос розияллоҳу анҳунинг асарларига суянган ва уни далил сифатида келтирган кибор уламоларнинг сўзлари\nАввалда айтганимиздек, ушбу асарга суянган имомлар ичида – Аҳли Суннат вал Жамоат имомларидан саналган – Аҳмад ибн Ҳанбал ҳисобланади. Ул зотдан: «Оятда қайси куфр ҳақида сўз кетмоқда?» – деб сўралганда, у киши: «Ибн Аббосдан келганидек, диндан чиқармайдиган куфр ҳақидадир» - деб жавоб бердилар («Суалат Ибн Ҳани», 2/192, «Масаил Абу Довуд», 114, «ас-Солаҳ ва хукму тарикиҳа», 49).\nАллома Абу Убайд ал-Қосим ибн Салом айтадилар: «Аллоҳ таолонинг: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» сўзига келсак, Ибн Аббос: «Бу куфр диндан чиқармайди», деган ва худди шундай: «Бу куфрдан кўра кичик куфрдир!», деб Ато ҳам айтган» («Китаб ал-ийман», 47).\nИмом Муҳаммад Ибн Носир ал-Марвазий куфр бўлинишлигини ва Исломдан чиқармайдигани ҳам бўлишлигини тушунтириб: «Ва алал хусус «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» оятига Ибни Аббоснинг сўзларидир» – деганлар («Таъзийму қодрис-солати», 2/520).\nИмом Абу ал-Музаффар ас-Самъоний айтадилар: «Ибни Аббос, мусулмонларга нисбатан, бу оятнинг маъноси: «Куфр дуна куфр» – деган. Билгинки, хаворижлар ушбу оятга суяниб, кимки Аллоҳ нозил қилгани билан ҳукм этмаса – кофирдир, дейишади. Аҳли Суннат эса, агар ҳукм қилишни ташласа, кофир бўлиб қолмайди, деб айтади» («Тафсир ас-Самъоний», 2/42).\nШайхулислом Ибн Таймия ҳам бундай деганлар: «Ибни Аббос ва бошқа салафлар: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти хусусида: «Куфрдан кичик куфр, фисқдан кичик фисқ, зулмдан кичик зулм!» – дейишганини Аҳмад, Бухорий ва бошқалар келтиришган» («Мажмуъул-фатава», 7/522).\nЯна Ибн Ҳажар имом Бухорий: «Зулм дуна зулм» деб номлаган бошқа бобни шарҳлаб туриб бундай дейдилар: «Ушбу сарлавҳа ҳадисдан бўлиб, уни Аҳмад «ал-Иймон»(китоби)да Атодан келтиргандир. Бу яна Товусдан «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти маъносидаги Ибн Аббоснинг сўзлари билан ҳам келган» («Фатҳул-Борий фи шарҳи Саҳиҳул-Бухорий», 1/109).\nҲофиз Ибн Ражаб Бухорийнинг: «Куфр дуна куфр» сўзлари хусусида бундай дейдилар: «У киши бу сўзлари билан баъзи гуноҳлар куфр деб номланишлиги, аммо бу куфр диндан чиқарувчи бўлмаслигини назарда тутган. Бу худди Ибни Аббоснинг сўзлари кабидир, қайсики Аллоҳ таолонинг: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти хусусида: «Бу сиз (маъносини ўзингизча ўйлаб) бурмоқчи бўлган диндан чиқарувчи куфр эмас! Бу – куфр дуна куфр!» – деганди. Ушбу асарни Ҳоким келтириб: «Исноди саҳиҳ» – деди. Яна Ибни Аббосдан ушбу оят хусусида бошқа сўзлар билан ҳам келтирилиб, у ерда: «Бу куфрдир, аммо бу куфр Аллоҳга, малоикаларга, китобларга, пайғамбарларга ва Охират Кунига куфр келтириш каби эмас!», дейилган. Яна Ато ва бошқалар: «Куфр дуна куфр», дейишган» («Фатҳул-Борий», 1/137-138, Ибн Ражабдан).\nШайх Абдурроҳман Саъдий: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти хусусида ёзадиларки: «Ибни Аббос айтди: «Куфрдан кўра кичик куфр, зулмдан кўра кичик зулм, фисқдан кўра кичик фисқ». Бу катта зулм бўлади, агарчи бу (шариат асосида ҳукм юритмаслик) ни ҳалол (мумкин) деб ҳисобласа ва катта гуноҳ бўлади, агарчи буни ҳалол (мумкин) қилмасдан бажарса» («Тайсирул-Каримир-Роҳман», 2/296).\nБу имомларни сўзларига бир эътибор қилинг, улар Ибни Аббос розияллоҳу анҳунинг тафсири хусусида ноаниқ шаклда эмас, балки: «Ибни Аббос айтди…» - дея тасдиқловчи шаклда айтишяпти.\nХўш, иш сизлар айтаётганингиздек: яъни, бу асар Ибн Аббосдан эканлиги саҳиҳ эмас ҳам, дейлик. Бироқ, бизда бошқа шаръий матнлар борки, улар «куфр» сўзи мутлақ лафзда келиб, ундан мурод эса диндан чиқиш эмаслигини исботлайди. Худди юқорида айтилган оят ва Росулуллоҳ соллаллоҳу алайҳи васалламнинг қуйидаги ҳадислари каби, айтадиларки: «Инсонларда икки амал куфрдир: насаб билан таъна қилиш ва маййитга (атаб дод-вой солиб) йиғлаш». Бу амаллар эса диндан чиқармаслигида ҳеч қандай шак-шубҳа йўқ. (Юқорида) айтилганидек, яъни шайх Албоний, Аллоҳ уни муваффақ қилсин, айтганидек илмнинг камлиги ва шаръий қоидаларни тушунишдаги камчилик ушбу залолатга олиб келади! Шу билан бирга яна бир нарса залолатга бошлайдики, у ҳам бўлса – ёмон хоҳиш-ниятки, у эса албатта бузуқ тушунчага олиб келади. Чунки агар инсон бирон нарсани хоҳласа, у буткул тушунчасини ушбу хоҳишга қараб йўналтиради. Кейин эса, Қуръон ва Суннат матнларини ушбу (тушунча-эътиқоди)га мувофиқ равишда бузуб талқин қилишни бошлайди. Шунинг учун уламолар орасида маълум ва машҳур қоидалардан бирида: «Эътиқодга олиб, кейин унга далил излаш эмас, балки аввал далилни текшириб, сўнгра эса унга эътиқод қил!» – дейилган. Шунинг учун ҳам бу (залолат)нинг уч сабаби бор:\n1) Шаръий илмнинг камлиги;\n2) Шаръий қоидаларни тушунишдаги нуқсон;\n3) Ёмон хоҳиш-ният устига қурилган бузуқ тушунчадир.\nОхирида яна бир марта таъкидлаб айтмоқчимизки, Ибн Аббос розияллоҳу анҳунинг Аллоҳ таолонинг: «…Кимда-ким Аллоҳ нозил қилган нарса ила ҳукм юритмаса, бас, ўшалар кофирлардир» ояти хусусидаги: «Куфрун дуна куфр», яъни: «Катта куфрдан пастроқ бўлган кичик куфр» сўзлари саҳиҳдир ва бунда аввалги имомлардан ҳеч ким шубҳа қилмаган. Агарчи буни кимдир рад қилмоқчи бўлса, ҳеч бўлмаса аввалги имомлардан биронтасини сўзи билан бу асарни саҳиҳ эмаслигини келтирсин!!! Йўқса, замонлар оша машҳур бўлган имомларни қолдириб, ҳозирдаги баъзи замондошларнинг тадқиқотларига аҳамият беришнинг ҳожати йўқдир!\n/ Кутубхона / Раддиялар / Ибн Аббосдан: «Куфр дуна куфр»нинг саҳиҳлиги ҳақида


ЧОРАК ФИНАЛЧИ ЖАМОАЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧОРАК ФИНАЛЧИ ЖАМОАЛАР\nЧоп этилган 04 Август 2016\tКӯришлар: 732\nРеспубликамизнинг бир қатор стадионларида Тожикистон кубоги мусобақалари 1/8 финал босқичининг жавоб ўйинлари бўлиб ўтди.\nБиринчи учрашувлар турида энг йирик - 7:0 ҳисоби қайд этилган пойтахтнинг «Истиқлол» ва Жалолиддин Балхий ноҳиясининг «Панжшер» жамоалари ўртасидаги такрорий ўйинда ҳам айнан шундай ҳисоб қайд этилиб, истиқлолчилар чорак финалда қатнашиш ҳуқуқини қўлга киритдилар.\nЯрим чорак финал босқичининг бошқа такрорий ўйинлари қуйидаги ҳисобларда якун топди: «Ваҳдат»-«Парвоз»-2:0 (1:2), «Барқчи»-«Қанд»- 7:1 (2:0), «Вахш»-«Равшан»-0:1(0:2), «Хайр»-«Памир»-1:1(1:0), ЦСКА «Памир» -«Регар-ТадАЗ»-0:1(0:0), «Хўжанд»-«Саройкамар»-2:1(2:0), «Парвин»-«Ҳосилот»-0:3(0:5).\nШундай қилиб, Тожикистон кубоги турнири чорак финали босқичи йўлланмалари соҳиби бўлган жамоалар қуйидаги жуфтликда майдонга тушишади: «Истиқлол»-«Хайр», «Ваҳдат»-«Равшан», «Ҳосилот»-«Барқчи», «Регар-ТадАЗ»-«Хўжанд».\nЧорак финалнинг дастлабки ўйинлари 20-21 август кунлари ўтказилади.\nЖорий йилнинг 8-13 август кунлари Остона шаҳрида футбол бўйича Қозоғистон президенти кубоги турнири ўтказилади.\nУнда, асосан, ўсмирлар терма жамоаларининг иштирок этиши режалаштирилган бўлиб, термалар қуйидаги гуруҳларга ажратилган:\n«А» гуруҳи: Албания, Қозоғистон, Қирғизистон ва мезбонларнинг «Крузейро» футбол клуби;\n«В» гуруҳи: Тожикистон, Озарбайжон, Россия, Эрон.\nМазкур турнир қозоқ футболи тарихида бешинчи марта ўтказилиб, унинг соврин фонди 15 минг Америка долларини ташкил қилади.\n-------------- Олимпизм --------------\nБРАЗИЛИЯ - ОЛИМПИАДА МЕЗБОНИ\nЭртага, 5 август куни Бразилия пойтахти Рио-де-Жанейрода XXXI ёзги олимпиада ўйинлари мусобақалари бошланади.\n«Рио-2016»да жаҳоннинг 206 давлати вакиллари бўлган 10,5 минг нафар спортчи ўз Ватани шарафини ҳимоя қилиб, беллашувларда иштирок этади.\nТожикистон байроғи остида 7 нафар спортчи чиқиш қилади. Улар: босқон ирғитувчи Дилшод Назаров, дзюдочилар Комроншоҳи Устопириён, Муҳаммадмурод Абдураҳмонов, боксчи Анвар Юнусов, 50 метр масофага сузувчилар Олим Қурбонов, Анастасия Тюрина, 200 метр масофага югурувчи Кристина Пронженколардир.\nБразилия олимпиадаси «Лондон-2012» мусобақаларидан икки спорт тури, яъни регби-7 ва голф ўйинининг қўшилгани билан фарқ қилади.\nЭслатиб ўтиш жоизки, тожикистонлик спортчилар 1996 йилдан буён ёзги олимпиада ўйинларида қатнашиб келишади.\nПРЕМЕР-ЛИГАГА СТАРТ БЕРИЛДИ\nФутбол бўйича Россия Федерацияси премер-лигаси турнирига старт берилди.\nМамлакатнинг амалдаги чемпиони Москва шаҳрининг ЦСКА (Марказий армия спорт клуби) жамоаси 1-турда Махачқалъанинг «Анжи» клуби меҳмони бўлди. Учрашув давомида томонлар дарвозалари дахлсизлиги сақлаб қолинди ва дуранг- 0:0 ҳисоби қайд этилди.\nРоссия кубогининг ўтган йилги соҳиби, Санкт-Петербургнинг «Зенит» жамоаси Москванинг «Локомотив» клуби билан куч синашди. Бу ўйинда ҳам ҳисоб очилмади.\nБиринчи турнинг қолган ўйинлари қуйидаги натижалар билан тугади: «Ростов»-«Оренбург»-1:0, «Урал»-«Уфа»-2:0, «Спартак»-«Арсенал»-4:0, «Терек»-«Криля-Советов»- 1:0, «Краснодар»-«Том»- 3:0, «Рубин»-«Амкар»-0:0.\nҚайд этиш зарурки, Россия премер-лигаси мусобақалари икки босқич, яъни куз-баҳор тизимида ўтказилади.\nКВЕБЕКДА ЧЕМПИОНЛИК ЖАНГИ\nКанаданинг Квебек шаҳрида касбий бокснинг WBC (Бутунжаҳон боксчилар кенгаши) йўналиши бўйича ярим оғир вазнли (79,4 килограммгача) спортчилар ўртасида чемпионлик жанги бўлиб ўтди.\nУнда амалдаги жаҳон чемпиони Адонис Стивенсон америкалик кичик Томас Уилямсга қарши рингга кўтарилди.\nМуштлашув бошидаёқ Адонис Стивенсоннинг устунлиги кўзга ташланиб турди. Шунинг учун ҳам жанг узоқ давом этмади. Тўртинчи уч минутликдаёқ Адонис ўз рақибини нокаут ҳолатига туширди ва чемпионлик камарини сақлаб қолди.\n------------- Велоспорт -------------\nЖАРОҲАТ ТЎСИҚ БЎЛДИ\nҚозоғистонлик велопойгачи Алексей Луценко Рио-де-Жанейро олимпиадасида иштирок этиш ҳуқуқига эга бўлса-да, мусобақаларда қатнаша олмайди.\n«Остона» жамоасининг пойгачиси ёзги олимпиада ўйинларига тайёргарлик жараёнида ўтказаётган ўқув-машғулотлари пайтида автомобил билан тўқнашиб кетиш оқибатида оғир жароҳат олган.\nПировард натижада эса, ана шу бахтсиз ҳодиса унинг ёзги олимпиада ўйинларида қатнашишига тўсиқлик қилди.\nБугун: 26-01-2020 02:14:38


АПЛнинг янги 5та юлдузи » Ўзбекистон янгиликлари – Zamin.uz\nАПЛнинг янги 5та юлдузи\nАнглия Премьер-лигаси жамоалари мавсум олдидан таркибни етарлича кучайтиришди. Хусусан жаҳон футболи тан олган айрим ўйинчилар ташриф буюришди. Қуйида улар тўғрисида сўз юритамиз.\nПСЖда ёрқин ўйинларидан кейин ниҳоят Ибрагимович Францияни тарк этишга қарор қилди. “Манчестер Юнайтед” жамоаси устози Жозе Моуриньо швециялик форвардни ёнига чорлади. Златан Ибрагимович эса иккиланишларсиз буни қабул қилди ҳамда “қизил иблислар” сафини тўлдирди. Янги мавсум бошида Ибрагимович АПЛда янада қизиқроқ ўтишига туртки бўлиши мумкин.\n“Сельта” жамоасида тўпурарлик маҳоратини кўрсатган Нолито “Манчестер Сити”га ўтди. Бу трансферни амалга оширилишида Хосеп Гвардиоланинг ўрни ва ҳиссаси катта бўлди. Чунки Нолитога “Барселона” жамоаси томонидан таклиф тушганди. Лекин Нолито Гвардиола сабабли, иккиланиб ўтирмай, Англияга йўл олди. Эндиликда у ўз голлари билан инглиз мухлисларини қувонтириши кутилмоқда.\nГенрих Мхитарян, “Манчестер Юнайтед”\nДортмунднинг “Боруссия” жамоасида ўзини тўлиқ кўрсатган Мхитарян ҳам Англияга йўл олди. “Манчестер Юнайтед” жамоаси раҳбарияти арманистонлик форвардни сотиб олди. Бу футболчи ҳам анчадан бери АПЛда тўп суриш истаги борлигини маълум қилиб келганди. Ниҳоят, бу трансфер амалга ошди.\nСтив Манданда, “Кристал Пэлас”\n“Марсель” жамоаси дарвозабоин Стив Манданда Франциядаги саргузаштларини якунлаб, Англияга келди. Унга “Кристал Пэлас” жамоаси томонидан қизиқиш бўлаверди. Ниҳоят, Стив бунга розилик берди. Алан Пардью дарвоза чизиғини кучайтириш учун Мандандан хизматига таянмоқда. Кўрамиз, АПЛдаги янги юлдуз ўзини қанчалик кўрсата олади?\nИлкай Гюндоган, “Манчестер Сити”\nМайдон марказида кенг кўламдаги ишларни бажаришга одатланган Гюндоган ҳам ўзини кучлироқ лигада синаб кўришга қарор қилди. “Манчестер Сити” Илкайни сотиб олди. У ҳам инглиз жамоаси билан шартнома тузганидан хурсандлигини маълум қилиб ўтди. Янги мавсумда Гюндоган ҳам АПЛда ўзини кўрсатишга ҳаракат қилиб кўради.\n23:04 Златан Ибрагимович Моуриньо билан Гвардиолани таққослади\n17:26 Ҳафтанинг муҳим беш футболчиси\n00:21 «Манчестер Юнайтед» сафарда «Борнмут»ни енгди ва чемпионатни ғалаба билан бошлади!\n18:17 Расман Генрих Мхитарян «Манчестер Юнайтед»га ўтди


Рус ва Қозоқ матбуоти Камероннинг Қозоғистонга сафари ҳақида нима дейди? - BBC O'zbek\nImage caption Камероннинг Қозоғистонга сафари қозоқ ва рус матбуотида батафсил ёритилган\nБритания Бош Вазири Девид Камероннинг Қозоғистонга илк ташрифи якунланар экан, маҳаллий нашрлар ва веб саҳифаларни ушбу сафар муносабати билан турли фикрлар қамраб олган.\nДунё сиёсатида катта рол ўйновчи давлатнинг бош вазири нима учун айнан Қозоғистонга келгани ва бу ташриф мамлакатга нималар олиб келиши мумкиниги муҳокама қилинган.\nҚозоғистондаги инсон ҳуқуқлари ва сўз эркинлиги каби бош оғриқли мавзуларга жамоатчилик томонидан муносабат билдирилган.\n"Казахстанская правда" газетаси Кэмероннинг сафарини "тарихий" дея баҳолаган ва икки давлат ўртасида стратегик ҳамкорлик борасида шартнома имзоланганига эътибор қаратган.\nРоссияда чоп этиладиган "Независимая газета" эса "Британ шери Каспийга сакради", дея сарлавҳа қўйган ва "Девид Камерон Ғарб учун Қозоғистонни кашф қилди", дея фикр билдирган.\nГазетага интервю берган қозоғистонлик сиёсатшунос Дўсим Сатпаев, Ғарб Қозоғистоннинг Россия таъсири остига тушиб қолишидан хавотир билдираётгани ва бунинг олдини олиш учун қозоқ раҳбарияти билан яқин алоқаларни ўрнатишга ҳаракат қилаётгани ҳақида гапирган.\nForbes.kz веб саҳифаси Кэмерон Афғонистон масаласи бўйича минтақадаги муҳим давлат Ўзбекистонни эмас Қозоғистонни танлаш орқали учта қуённи бир ўқ билан уришга ҳаракат қилганини ёзади.\n"Биринчидан, афғон омилини ҳисога олган ҳолда хавфсизлик масаласини гаплашиш. Иккинчидан, Лондон ва Вашингтонда Россия "троян оти" дея кўриладиган Божхона иттифоқига Қозоғистоннинг муносабатини чамалаш. Учунчидан, Британиянинг бизнес қизиқишларини қўллаб қувватлаш" учун Камерон айнан Қозоғистонни танлагани айтилади.\nКамероннинг ташрифига мухолифатчиларнинг ижтимоий тармоқларида ҳам муносабат билдирилган.\nҚозоғистонлик сиёсатчи Амиржон Қўсанов Камерон Оқўрдага инсон ҳуқуқлари ҳимоя қилиш ва демократия борасида босим ўтказа оладими, шаклида савол қўйилишига қаршилигини ёзган.\nУнга кўра, Қозоғистон мустақил давлат ва ҳеч қандай давлат унга нима қилиш кераклигини кўрсатишга ҳаққи йўқ.\n"Бироқ Қозоғистон ОХҲТнинг аъзоси ва ҳар доим ушбу ташкилотнинг инсон ҳуқуқлари борасидаги ҳужжатларини имзолаб келган. Мана мажбуриятларни талабилиш керак. Қозоғистонда демократия, қозоғистонликлар томонидан ўрнатилади", - дейди Амиржон Қўсанов.\nЯна бир мухолифдаги сиёсатчи Серикжан Мамбеталин, икки соат давомида Би-Би-Си янгиликларини ўрганини, аммо Қозоғистон ва Камерон ҳақида ҳеч нарса айтилмаганини ёзади.\n"Британиянинг жамоатчилик телевиденияси бош вазир ташрифини ҳатто эслашни ҳам хоҳламаяпти", - дейди Мамбеталин.


Qalampir.uz - Жеймс Дурсо Шавкат Мирзиёевнинг қайси иши халқаро молиячиларни ҳайратга солганини айтди\nЖеймс Дурсо Шавкат Мирзиёевнинг қайси иши халқаро молиячиларни ҳайратга солганини айтди\n11:47, 21.10.2017 Жамият\nЖеймс Дурсо Ўзбекистоннинг халқаро имиджи, бугунги кунда олиб бораётган ташқи сиёсати ҳақида фикр билдирди.\nАмерика Қўшма Штатларининг ойига 4,2 миллионлик аудиторияга эга “Real Clear World” нашрида “Ўзбекистон янги марраларни кўзламоқда” сарлавҳали мақолани эълон қилди. Мақола муаллифи — нашр шарҳловчиси ва “Corsair LLC” консалтинг компаниясининг бошқарувчи директори Жеймс Дурсо.\nМақолада қайд этилишича, 2016 йилнинг 4 декабридан, яъни Шавкат Мирзиёев Ўзбекистон Президенти этиб сайланган кундан бошлаб Ўзбекистон ўз тараққиётида янги босқичга қадам қўйди. Бунгача 13 йил давомида Бош вазир лавозимида фаолият юритган янги Президент қўшни мамлакатлар билан чегара ва сув ресурслари билан боғлиқ баҳсли ҳолатларга ечим топиш, миллий валюта конвертациясини таъминлаш, инсон ҳуқуқларига риоя этиш, Ғарб оммавий ахборот воситалари ва ноҳукумат ташкилотлари билан ҳамкорликни йўлга қўйиш каби масалаларни ҳал қилишга фаол киришди.\nЎзбекистон раҳбари қўшни мамлакатлар, узоқ ва яқин хориж давлатлари, жумладан, Россия, Хитой, АҚШ, Европа Иттифоқи ва бошқа давлатлар билан ҳамкорликни жадал кенгайтирмоқда.\nЭкспертнинг фикрича, Ўзбекистонда рўй берган муҳим ички ўзгаришлар қаторида ўқитувчилар ва соғлиқни сақлаш ходимларини пахта йиғим-теримига жалб қилиш тақиқланганини қайд этиш мумкин. Бу борадаги ишларнинг давом эттирилиши Ўзбекистон пахтасини ташқи бозорда сотиш кўламини кенгайтириш имконини беришини таъкидлаган.\nМуаллиф, шунингдек, Ўзбекистон Президенти ташаббуси билан мамлакатда экстремизм ғояларига мойил бўлган шахслар “қора рўйхат”дан чиқарилаётганини (17 мингдан 16 минг нафари) қайд этади. Шавкат Мирзиёев ўз чиқишларидан бирида “Ҳаётда билиб-билмай адашган одамларни тўғри йўлга солиш, кечиримли бўлиш, уларни соғлом ҳаётга қайтариш масалалари ҳам диққат марказимизда турибди”, деб таъкидлади. Бундай одамларни ишга жойлаштириш ва дин арбобларининг улар билан доимий мулоқотини таъминлаш вазифаси қўйилди.\nМақолада таъкидланганидек, 2019 йилдан бошлаб Ўзбекистонда хорижга чиқиш визалари бекор қилинади. Бу аҳолининг иқтисодий имкониятлари ва эркинлиги даражасини оширади. Фарғона водийсида “Дўстлик” ва Қозоғистонда “Мақтарал” чегара пунктларининг очилиши одамларнинг ҳаракати ва ўзаро савдо-сотиқ кенгайишига хизмат қилади.\nЖеймс Дурсонинг ёзишича, халқаро ташкилотлар, ноҳукумат ташкилотлар ва оммавий ахборот воситалари Ўзбекистондаги фаолиятини қайта тиклашга интилмоқда ва ҳукуматни ислоҳотларни давом эттиришга чақирмоқда. Шавкат Мирзиёев БМТ Инсон ҳуқуқлари бўйича Олий комиссари Зайд Раад ал-Ҳусайн билан учрашув чоғида бу борадаги ҳамкорликни кенгайтиришдан манфаатдор эканини билдирди. Мамлакатда “Би-Би-Си” (BBC) офисини очиш масаласи кўриб чиқилмоқда. Яқинда “Хьюман Райтс Вотч” (Human Rights Watch) вакиллари Ўзбекистонда бўлди, Европа Тикланиш ва тараққиёт банки мамлакатга яна кредит ажрата бошлади.\nАмерикалик эксперт Шавкат Мирзиёев қўшнилар билан муносабатларни жадал яхшилаб бораётганини қайд этади. Давлат раҳбари жорий йил сентябрь ойида БМТ минбаридан туриб “Ўзбекистон бугунги кунда ўзининг ташқи сиёсатида Марказий Осиё минтақасига устувор аҳамият қаратмоқда”, деб таъкидлади.\nТеглар:Халқаро эксперт фикри Ўзбекистон ташқи сиёсати\nЎзбек тили қачон чиндан “халқ тили” бўлади?


Петербургда "миллий патруллар" иш бошлади\nРоссиянинг турли минтақаларида мигрантлар устидан назорат қилиш дружиналари пайдо бўлмоқда. Санкт-Петербург ўзбеклар жамияти меҳнат муҳожирларига кўмаклашувчи миллий патрулларини тузганини айтмоқда.\nПетербургда миллий дружина иш бошлади\nРоссия Миграция хизмати ташаббуси билан мамлакатнинг турли минтақаларида миграция дружиналари тузилмоқда. Дружиначилар Россияга меҳнат қилгани келаётган миллионлаб меҳнат муҳожирларига ахборот кўмаги тақдим қилиш ёки тушунтириш ишларини олиб бориш учун тузилганини иддао қилмоқда.\nРоссиянинг Санкт-Петербург шаҳридаги Ўзбеклар жамияти раҳбари Алижон Хайдаров ўз ўрнида асосан марказий-осиёлик мутахассислардан иборат миллий дружиналар тузилганини айтмоқда. У патрул хизматчилари ўз юртдошлари орасида тушунтириш ишларини олиб бораётганини Озодлик Радиосига гапириб берди.\n- Санкт-Петербург губернатори “Шаҳар кўчаларида одамларга тушунтириб юрадиган миллий дружиналар тузсак яхши бўларди”, деди. Улар нима қилиши керак, қандай бўлиши керак, қонунлар мана шунақа. Биз ҳозирча Петербургнинг Гостиний Двор бозорида патрул туздик. У ФМСга ўхшаган жазоловчи тузилма эмас, балки ўзбек, тожик, қирғиз юртдошларимизга Россияда ўзини қандай тутиш кераклигини тушунтириб боради. Улар ёрдам бериб боради, чунки аксари Россия миграция қонунчилигини тушунмайди. Патрулдагилар юридик жиҳатдан тайёргарлик кўрган, ўрганган одамлардир. Унинг таркибида иккита ўзбек, битта тожик, иккита қирғиз, иккита қозоқ бола бўлади. Улар керакли тилда тушунтириш ишларини олиб боради,- дейди Алижон Хайдаров.\nЎзбеклар жамияти раиси шаҳарнинг марказий бозорларидан бирида тузилган бу миллий дружина вакиллари ўз иши учун ҳақ олмаслиги, фақат кўнгилли тарзда ёрдам бераётганини ҳам қўшимча қилди.\nЖорий йилнинг 19 февралида Санкт-Петербург шаҳар ҳукумати йиғилишида шаҳар вице-губернатори Игорь Дивинский “мигрантлар орасида тартиб ўрнатилиши мақсадида миллий дружиналар тузишни” таклиф қилди. Расмийнинг бундай баёнотига 2013 йилнинг 8 феврал куни Санкт-Петербургнинг "Апраксин двор" бозори ва шаҳарнинг бошқа туманларидаги мусулмон жамоалари йиғиладиган жойларда Федерал хавфсизлик хизмати ва полиция бўлинмалари махсус амалиёт ўтказиб, “Петербург жамоати” диний радикал исломчилар ташкилотини фош этгани сабаб бўлгани айтилмоқда.\nОлиб борилган тинтувлар ва махсус амалиётар натижасида ўша кунлари Санкт Петербургда расмий маълумотларга кўра, 300га яқин одам полиция бўлинмаларига олиб келингани маълум бўлди.\nБундан олдинроқ ФМС раҳбари Константин Ромодановский миграция хизмати ходимлари мамлакатдаги муҳожирлар мавжуд бўлиши мумкин бўлган барча объектларни назорат қила олмаётгани ва шу сабабли кўнгиллилар ёрдамига эҳтиёж сезилаётганини билдирган эди.\nФМС ташаббусига миллатчилар қўшилмоқчи\nШу билан бирга, Россиянинг бошқа йирик шаҳарларида ҳам миграция патруллари иш бошлади.\nШундай патруллардан биринчилари Москванинг Қозон, Ярославская ва Ленинград вокзаллари майдонида иш бошлади. ФМС чиларга ўхшаш тўқ-қизил жилетка кйиган, қўлида “дружиначи” ёзувли тамғаларни таққан кўнгиллилар хориж фуқаролари орасида тушунтириш ишларини олиб боришга мўлжаллангани айтилмоқда.\n- Хориж фуқароси уларга мурожаат қилгудай бўлса, қонунни бузмасдан қандай қилиб миграция қайдига туриш, ишга рухсатнома ва патентни қандай олиш мумкинлиги тўғрисида жавоб олиши мумкин,- дейди Қозон вокзалидаги илк дружиначиларни журналистларга намойиш қилган Москва бўйича Миграция бошқармасининг Текшириш тадбирлари бўлими бошлиғи Дмитрий Сергиенко.\nМаълум бўлишича, бугунги кунда Москвада бу лойиҳада 100 дан ортиқ одам иштирок этаётган бўлса, уларнинг сони 600 гача етиши мумкинлиги билдирилди. ФМС раҳбарлари “халқ дружиналари мигрантлар томонидан жиноятлар содир этилишининг олди олиниши учун тузилганига“ алоҳида урғу бермоқда.\nПатруллар Миграция хизмати ходимлари билан бирга шаҳарнинг метро, вокзал, бозор ва бошқа оммавий жамоатчилик жойларидаги рейдларда иштирок этиши кўзда тутилган.\nФМСнинг бундай ташаббуси Россиядаги саноқсиз миллатчилар гуруҳларининг қизиқишини тортди. “Русские” миллатчилар ҳаракати раҳбари Дмитрий Дёмушкин Россиянинг йирик шаҳарларида бундай патрулларга “одам ажратиб бериши мумкинлигини” билдирди.\n- Биз буни одатдаги кўзбўямачилик эмаслигига умид қиламиз, улар ноқонуний тожикларни ушлайдиган худди шундай бошқа тожикларни бу ишга жалб қилмаслигига ишонамиз. Шу сабабли биз бу тадбирда иштирок этишимизни талаб қиламиз,- дея баёнот берди миллатчилар раҳбари Дёмушкин.\nАйни пайтда, ҳуқуқ ҳимоячилари бундай патруллар ксенофобия ва миллатчилик кайфияти жамоатчилик орасида ошиб бориши, меҳнат муҳожирлари ҳуқуқларининг оммавий бузилишига олиб келишидан огоҳлантирмоқда.\nРоссия Федерал миграция хизмати келтирган маълумотларга биноан, бугунги кунда Россияда 3,3 миллион ноқонуний муҳожир яшаб келмоқда. Миграция статистикасида 900 мингдан зиёд қонунбузар муҳожир Ўзбекистон фуқароси экани қайд этилган.


Бутун дунё бўйлаб банкоматлардан пул ечиб олишнинг йўли маълум қилинди\n14:52 / 15.08.2018\nФото: AP/Ann Heisenfelt\nФҚБ Америка банкларини дунёнинг турли бурчакларидаги банкоматлардан миллионлаб доллар пул чиқариб олишни режалаштирган хакерлар ҳақида огоҳлантирди. Бу ўз сайтида киберхавфсизлик бўйича мутахассис Брайан Кребс хабар берди.\nМаҳкама ходимларининг таъкидлашича, яқин вақт ичида кибержиноятчилар чексиз миқдорда пул маблағларини чиқариб олиш учун банкоматларга глобал ҳужум қилишни режалаштирмоқда. Бюронинг маълумотларига кўра, фирибгарлар эмитент маълумотларига киришни, даркнетда дебет ва кредит карталари рақамларини сотиб олиш, кейинчалик сохта карталар тайёрлашни мўлжаллаган.\nБанк-эмитентни бузиб киргач, хакерлар фирибгарликдан ҳимоя қилиш тизимини ўчириб қўйишлари мумкин, бу ҳисоблардаги қолдиқларни ўзгартириш ва банкоматлардан чиқариб олиш учун пулнинг максимал миқдорини ошириш имконини беради.\nФҚБ банкларга зарарли дастурий таъминот ёки рухсатсиз кириш борасида барча тизимларни текширишни маслаҳат берди. Шунингдек, йирик миқдордаги пулни чиқариб олиш учун икки омилли аутентификацияни жорий қилиш ҳамда йирик миқдордаги пулни ечиб олиш бўйича амалиётларнинг ҳолатини текшириб бориш тавсия этилди.\nВенесуэлада гиперинфляция фонида қиймати 1 млн боливарлик пуллар муомалага киритилади\n00:57 / 05.01.2021\nДемократлар Трампга қарши жиноий иш қўзғатилишини талаб қилишмоқда